TERKINI: Ibadah Puasa Bermula Esok Di Seluruh Malaysia

KUALA LUMPUR: Bulan yang dinanti-nantikan oleh seluruh umat Islam di dunia sudah pun tiba walaupun menjalani ibadah dalam norma baharu.

Terkini, seluruh rakyat Malaysia yang beragama Islam akan menjalani ibadah puasa pada bulan Ramadan pada esok, Selasa bersamaan dengan 1 Ramadan 1442 Hijrah (13 April 2021).

Pengumuman yang disampaikan oleh Penyimpan Mohor Besar Raja-Raja, Tan Sri Syed Danial Syed Ahmad sebentar menerusi siaran televisyen tempatan.

Bulan Ramadan merupakan bulan yang penuh dengan keberkatan dan rahmat yang melimpah seperti yang dijanjikan Allah SWT. Walaupun seluruh negeri berada dalam keadaan Perintah Kawalan Pergerakan Bersyarat (PKPB) dan Pemulihan (PKPP), namun kedatangannya masih dirasai oleh semua umat.

Bulan Ramadan kali ini mungkin sedikit berbeza dengan tahun-tahun sebelumnya kerana tahun ini negara sedang berusaha ‘berperang’ dengan Covid-19 yang melanda seluruh dunia.Tahun ini mungkin berbeza dengan tahun lepas, tahun ini umat Islam boleh mengerjakan solat terawih di masjid dan membeli juadah makanan di bazar dengan mengikut SOP yang ditetapkan.

Semoga Ramadan kali ini lebih bermakna buat semua umat Islam khususnya di Malaysia dan seluruh dunia.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Status i-Sinar Kategori 2 Anda Lulus? KWSP Umum Berdepan Isu Teknikal

KUALA LUMPUR: Kumpulan Wang Simpanan Pekerja (KWSP) tengah malam tadi mengumumkan pihaknya berdepan masalah teknikal berhubung paparan status permohonan kemudahan i-Sinar.

Kenyataan tersebut menyusul beberapa jam selepas kebanyakan permohonan i-Sinar kategori 2 dilaporkan telah lulus selepas pemohon membuat semakan pada Ahad malam.

Menerusi kenyataan ringkas yang dimuat naik di laman Instagram dan Facebook KWSP tengah malam Ahad itu, perbadanan tersebut memohon maaf atas kesulitan yang berlaku.

“KWSP ingin memohon maaf atas kesulitan kerana terdapat masalah teknikal pada paparan status I-Sinar online.

“Anda disarankan untuk menyemak semula status anda bermula 8 pagi pada 8 Februari 2021,” demikian kata kenyataan tersebut.

Semakan di laman web KWSP mendapati perkhidmatan semakan i-Sinar tergendala buat sementara waktu.

Terdahulu, KWSP memaklumkan bagi pemohonan Kategori 2 adalah untuk ahli yang masih bekerja tetapi mengalami pengurangan pendapatan keseluruhan sebanyak 30 peratus dan ke atas (termasuk pengurangan gaji dan elaun, atau pemotongan tuntutan kerja lebih masa) selepas 1 Mac 2020, yang mana pengurangan itu hanya boleh dikenal pasti melalui dokumen yang diberikan.


PKPD Di 4 Lagi Lokaliti Di Sabah Mulai 7 Sep

PUTRAJAYA: Empat lagi lokaliti di Sabah diarah menjalani perintah kawalan pergerakan diperketatkan (PKPD) bermula 7 September ini.

Ketua Pengarah Majlis Keselamatan Negara (MKN), Rodzi Md Saad dalam kenyataan hari ini berkata, pelaksanaan PKPD di lokaliti tersebut bermula 7 hingga 20 September.

Berikut adalah perincian lokaliti-lokaliti yang terlibat dalam pelaksanaan, pelanjutan dan penamatan PKPD.

Pelaksanaan PKPD pada 7 hingga 20 September:

Lanjutan PKPD pada 7 hingga 20 September:


AirAsia Mulakan Penerbangan Terus Kota Kinabalu-Bangkok

KOTA KINABALU : Syarikat penerbangan tambang rendah, AirAsia dijadual memulakan perkhidmatan penerbangan terus antara Kota Kinabalu dan Bangkok, Thailand pada bulan depan.

Dalam kenyataan hari ini, Kementerian Pelancongan, Kebudayaan dan Alam Sekitar Sabah dalam berkata perkara itu telah dibincangkan oleh Menterinya Datuk Jafry Ariffin dan Ketua Pegawai Eksekutif AirAsia Malaysia Riad Asmat dalam pertemuan di Kuala Lumpur, semalam.

Beliau turut bertemu dengan Ketua Pegawai Eksekutif Kumpulan Capital A Tan Sri Tony Fernandes yang menzahirkan penghargaan kepada kerajaan Sabah di atas kerjasama selama puluhan tahun.

Jafry berkata pihaknya mengalu-alukan usaha AirAsia dalam memperluaskan jaringan domestik mahu pun antarabangsa dengan pembukaan laluan penerbangan baharu terus ke negeri itu.

“Saya optimis dengan penambahan laluan baharu itu yang pastinya mampu menarik lebih ramai pelancong sekali gus merancakkan lagi industri pelancongan Sabah,” katanya dalam kenyataan itu.

Sehingga kini, penerbangan terus AirAsia dari Kota Kinabalu adalah ke Singapura dan Manila manakala Kota Kinabalu ke Korea Selatan pula menerusi syarikat penerbangan Jin Air.

Malah, kementerian itu menerusi Lembaga Pelancongan Sabah juga bekerjasama dengan AirAsia melalui aplikasi airasia Super App dalam mempromosi destinasi pelancongan menarik di Sabah.

“Pelancong boleh terus menempah pakej penerbangan dan hotel, pelbagai makanan dan pengalaman lain sebelum memulakan percutian,” katanya.

Jafry juga yakin platform agensi pelancongan dalam talian yang lebih pantas dan kukuh akan membolehkan industri pelancongan negeri berkembang lebih pesat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PDRM berusaha bebaskan mangsa culik

SANDAKAN: Pasukan keselamatan bekerjasama dengan pihak berkuasa Filipina bagi memastikan tiga mangsa culik, termasuk seorang warga Malaysia yang diancam dipenggal kepala oleh militan Abu Sayyaf, dapat dibebaskan dengan selamat.

Ketua Polis Negara, Tan Sri Mohamad Fuzi Harun, berkata tindakan kumpulan penculik memuat naik video mengacukan parang ke leher mangsa culik ke laman Facebook ialah perang psikologi bagi memberi tekanan kepada pihak berkuasa.

“Ia perang psikologi kepada pihak keselamatan dan juga keluarga mangsa untuk memberi tekanan agar permintaan mereka ditunaikan.

“Kita akan lihat kaedah bagaimana dapat membantu membebaskan mangsa nanti dengan bekerjasama dengan pihak keselamatan Filipina,” katanya selepas Majlis Penyerahan Buku Panduan Siasatan Jenayah Agen Kimia, Biologikal, Radiologikal, Nuklear dan Letupan kepada Ketua Bahagian Siasatan Jenayah Sabah dan Sarawak di sini, hari ini.

Semalam media melaporkan, militan Abu Sayyaf yang menjadikan nelayan Indonesia dan Malaysia sebagai tebusan mengancam untuk memenggal semua mangsa, melainkan jika menerima wang tebusan.

Video yang muncul di Facebook pada 14 Februari lalu memaparkan seorang lelaki Indonesia dengan leher diacu pisau merayu presiden negaranya dan pihak berkuasa berunding bagi membebaskan mereka.

Video itu dimuat naik seorang pengguna dengan nama Kim Hundin pada jam 5 pagi (waktu tempatan), 14 Februari lalu dan dipercayai disunting terlebih dahulu.

Kedua-dua tebusan dengan muka bertutup yang kelihatan dalam rakaman berkenaan dipercayai sebagai rakyat Indonesia, Heri Ardiansyah, 19 dan Hariadin, 45.

Mereka diculik bersama-sama seorang lagi rakyat Malaysia, Jari Abdulla, 24, dari kapal pukat yang berlabuh di Sandakan, berhampiran gugusan kepulauan Tawi Tawi milik Filipina, 5 Disember lalu.

Terdahulu, Mohamad Fuzi berkata, tahap ancaman serangan jenayah membabitkan bahan kimia dalam negara ini sangat rendah dan terkawal, namun dijangka meningkat pada masa akan datang.

“Kita cuma ada dua tiga kes membabitkan serangan kimia ini. Antaranya kes Kim Jong Nam (warga Korea Utara). Selain itu, kes membabitkan kilang projektor di Selangor dan Negeri Sembilan serta beberapa kes lagi.

“Dalam menghadapinya pada masa akan datang, kita menghasilkan buku yang antaranya menerangkan prosedur operasi standard (SOP) dalam menjalankan siasatan jika berlaku kes sedemikian,” katanya. – Berita Harian


Jawatankuasa Pilihan Khas Tangani PTI Di Sabah Dibawa Ke Kabinet Negeri – Hajiji

KOTA KINABALU : Cadangan penubuhan Jawatankuasa Dwi-Partisan Pilihan Khas di Dewan Undangan Negeri (DUN) Sabah bagi menangani Pendatang Tanpa Izin (PTI) akan dibawa untuk pertimbangan dan tindakan Kabinet negeri, kata Ketua Menteri Datuk Seri Hajiji Noor.

Beliau mengalu-alukan cadangan yang disuarakan Parti Bersatu Sabah (PBS) itu sebagai susulan gerak kerja Timbalan Ketua Menteri Datuk Seri Dr Jeffrey Kitingan yang juga  Pengerusi Jawatankuasa Khas Kabinet negeri Mengenai Pekerja dan Warga Asing Tanpa Dokumen.

Beliau berkata PTI adalah isu diwarisi sekian lama di negeri itu, justeru satu penyelesaian tuntas perlu dilaksanakan demi kepentingan jangka panjang negeri terutama rakyat di negeri ini.

“Saya akan bawa perkara ini untuk pertimbangan Kabinet negeri. Namun prasyaratnya semua pihak perlu jujur dan ikhlas untuk mencari solusi segera kepada isu legasi ini dan bertindak demi kepentingan jangka panjang.

“Pada masa sama, kita perlu bekerjasama rapat dengan kerajaan Persekutuan untuk menangani isu-isu mendesak semasa yang melibatkan bebanan sara hidup rakyat,” katanya ketika berucap merasmikan Persidangan Perwakilan Tahunan PBS ke-36 dan 37 di sini hari ini.

Terdahulu, Presiden PBS Datuk Seri Dr Maximus Ongkili dalam ucapannya menyuarakan cadangan kepada kerajaan Sabah untuk menubuhkan jawatankuasa itu bagi menyelesaikan masalah PTI yang sentiasa muncul sejak sekian lama di negeri itu.

Sementara itu, Hajiji berkata Gabungan Rakyat Sabah (GRS) adalah penting sebagai sebuah jajaran politik yang menjadi formula tempatan dalam mewujudkan permuafakatan rakyat Sabah bagi mendepani landskap baharu politik negara.

“Akar umbi mahukan kita bersatu dalam sebuah wadah tempatan untuk memperkukuh perjuangan membela hak-hak dan kepentingan anak watan di persada politik lokal dan nasional,” katanya.

GRS dianggotai Bersatu Sabah, PBS, Parti Solidariti Tanah Airku (STAR), Parti Progresif Sabah (SAPP) dan Pertubuhan Kebangsaan Sabah Bersatu (USNO) yang menjalin kerjasama bersama Barisan Nasional (BN) bagi mentadbir negeri itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nafi Kemelut Politik Perak Menular Ke Sabah

KOTA KINABALU: UMNO Sabah menafikan spekulasi mengenai kemungkinan kemelut politik Perak boleh berlaku di Sabah selepas ini.

Ketuanya, Datuk Seri Bung Moktar Radin, sebaliknya berkata UMNO Sabah yakin dengan kepemimpinan Ketua Menteri, Datuk Hajiji Noor dan ikhlas menyokongnya.

Beliau berkata, pemimpin Gabungan Rakyat Sabah (GRS) yang membentuk kerajaan negeri ketika ini saling memahami dan bekerjasama antara satu sama lain.

“Apa yang berlaku di Perak itu ialah sentimen politik di sana. Di Sabah kita ada sentimen kita sendiri, di sini lain, kita sentimental.

“Kita di Sabah memahami antara satu sama lain dan sedar bahawa kita tidak boleh berpecah-belah,” katanya pada sidang media selepas mempengerusikan mesyuarat UMNO Sabah, di sini, hari ini.

Beliau yang juga Timbalan Ketua Menteri Sabah, berkata demikian ketika diminta mengulas mengenai spekulasi pihak tertentu mengatakan apa yang berlaku di Perak mungkin turut berlaku di Sabah.

Bung Moktar berkata, UMNO Sabah tidak akan mengkhianati rakan parti dalam GRS dan turut berharap parti lain dalam gabungan itu juga tidak mengkhianati UMNO serta Barisan Nasional (BN).

“Kita yakin dengan kepemimpinan Ketua Menteri dan UMNO memang ikhlas menyokong serta tidak akan mengkhianati rakan parti lain.

“Isu di Perak tidak akan menjejaskan kedudukan kita di Sabah. Kita di sini masih kukuh,” katanya.

Spekulasi yang mengatakan kemelut politik Perak boleh berpindah ke Sabah adalah berdasarkan andaian UMNO Sabah sepatutnya mendapat jawatan Ketua Menteri selepas GRS memenangi Pilihan Raya Negeri (PRN) pada 26 September lalu.

Ini kerana UMNO memenangi lebih banyak kerusi berbanding Parti Pribumi Bersatu Malaysia (BERSATU) dan parti lain dalam GRS.

Pemilihan Hajiji yang juga Ketua Badan Pimpinan BERSATU Sabah sebagai Ketua Menteri adalah berdasarkan jumlah kerusi dimenangi atas tiket Perikatan Nasional (PN), iaitu kerusi BERSATU dan Parti Solidariti Tanah Airku (STAR).

Pada PRN lalu, UMNO memenangi 14 kerusi, diikuti BERSATU sebanyak 11 kerusi, manakala enam kerusi dimenangi STAR, selain tujuh lagi oleh Parti Bersatu Sabah (PBS), membolehkan kerajaan baharu dibentuk dengan majoriti mudah 38 kerusi. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penganalisis Jelaskan Sebab Musa Rasa Dirinya ‘Dipermainkan’

PETALING JAYA: Seorang penganalisis politik berkata, beliau memahami kenapa bekas ketua menteri Sabah, Musa Aman merasakan dirinya “dipermainkan” selepas penggantinya, Shafie Apdal mendapat persetujuan untuk membubarkan Dewan Undangan Negeri yang akan memberi laluan kepada pilihan raya negeri.

Kamarul Zaman Yusoff dari Universiti Utara Malaysia memberitahu FMT, Musa tidak diberikan peluang sama untuk menggantikan Shafie sebagai ketua menteri sepertimana presiden Warisan itu dibenarkan menggantikannya selepas Pilihan Raya Umum 2018.

“Gabenor, berdasarkan kebijaksanaannya, mempunyai kuasa untuk menentukan apa yang terbaik bagi negeri itu, dan malah saya bersetuju pilihan raya mungkin cara terbaik untuk menyelesaikan krisis politik itu.

“Tetapi, Musa dan penyokongnya akan merasakan mereka dilayan secara tidak adil dengan keputusan itu. Apabila Shafie menunjukkan beliau mempunyai majoriti mencukupi selepas Pilihan Raya Umum ke-14, Musa disingkirkan dan Shafie mengangkat sumpah sebagai ketua menteri.”

Kini, Kamarul berkata, keadaan berubah dan Musa pula yang berkata beliau mempunyai majoriti mencukupi untuk membentuk kerajaan baru, tetapi gabenor membenarkan pilihan raya diadakan.

“Keadaannya sama, tetapi dalam kedua-dua kejadian itu, Musa mendapati dirinya kalah.”

Kelmarin, Musa dilaporkan berkata, beliau dipermainkan buat kali ke-2 selepas DUN dibubarkan.

Musa mengangkat sumpah sebagai ketua menteri pada 10 Mei 2018, tetapi 2 hari kemudian, beliau diminta berundur oleh Yang di-Pertua Negeri, Juhar Mahiruddin, yang membenarkan Shafie mengangkat sumpah sebagai ketua menteri.

Khamis lalu, Musa dan penyokongnya dihalang daripada memasuki istana untuk menemui Juhar.

Disebabkan pernah berlaku ketua menteri dilantik berdasarkan majoriti diperolehinya di DUN, Kamarul berkata, ia mungkin baik untuk gabenor menjelaskan kenapa beliau memberikan persetujuan bagi pembubaran DUN dan bukannya melantik Musa sebagai ketua menteri baru.

“Ini untuk mengelakkan rakyat membuat spekulasi atau meragui istana Sabah.”

Katanya, jika Juhar merasakan Musa bukan calon sesuai untuk jawatan itu, beliau boleh meminta majoriti Adun mencadangkan calon lain.- FMT


PPM Rampas Rokok, Minuman Keras Bernilai Lebih RM500,000

TELUPID: Pasukan Polis Marin (PPM) merampas 1,471 karton rokok pelbagai jenis dan 66 kotak minuman keras menerusi Operasi Landai Khas di dua lokasi berasingan, dekat sini semalam.

Komander PPM Wilayah 4 Sabah, Asisten Komisioner Mohamad Pajeri Ali berkata operasi bermula pukul 9.30 pagi hingga 1 tengah hari itu dijalankan oleh pihak PPM Sandakan bersama anggota Balai Polis Telupid.

Beliau berkata pihaknya melakukan intipan dan serbuan keatas sebuah van jenis Toyota yang berada di Kampung Maliau Jalan Tongod Lama, Telupid.

“Selepas membuat intipan dan menunggu selama sejam, tidak kelihatan kelibat pemilik van di kawasan berkenaan.

“Pemeriksaan keatas van yang ditinggalkan itu mendapati sebanyak 1,124 karton rokok pelbagai jenis.

“Selain rokok, 66 kotak minuman keras tidak bercukai jenama Tiger, Walton Stout,Carlsberg, Guiness Stout, Diablo dan Heineken turut ditemukan,” katanya dalam kenyataan di sini, hari ini.

Mohamad Pajeri berkata serbuan kedua yang dijalankan turut membawa kepada rampasan 347 karton rokok pelbagai jenis yang disembunyi di kawasan semak berhampiran Pasar Ikan Tongod.

“Saya percaya rokok berkenaan ditinggalkan suspek sejurus menyedari kehadiran pihak polis di kawasan itu,” katanya.

Beliau berkata jumlah rampasan rokok dan minuman keras bernilai RM555,420 dibawa ke Markas Operasi PPM Sandakan.

Katanya kes disiasat mengikut Seksyen 135(1)(d) Akta Kastam 1967.


Jurulatih Menyelam Pesan Ayah Supaya Tunai Ibadah Haji

TAWAU, 6 Julai – Jurulatih menyelam Zainal Abdun yang maut ketika menyelam bersama dua pelancong asing di Pulau Kalapuan, semalam, kerap berpesan kepada ayahnya supaya menunaikan ibadah haji.

Berkongsi perkara itu sambil menitiskan air mata, Abdun Jamalun, 50, berkata anaknya Zainal, 31, yang dipanggil Bola itu sering mengingatkannya mengenai ibadah haji setiap kali bertemu.

“Saya jawab kepadanya (arwah) saya kumpul duit dulu, mahu pergi bersama mama mu…saya tidak sangka dengan pemergiannya sebab dia sudah lama dalam bidang (menyelam) ini lebih 10 tahun,” katanya kepada Bernama.

Abdun berkata kali terakhir bertemu anaknya itu pada 8 malam Khamis lepas di jeti pelancongan di sini.

“Saya ambil anak bongsu dari sekolah dan tiba di rumah lebih kurang 6 petang, saya terima panggilan daripada kawan di kampung memberitahu anak sulung saya yang lemas dan berada di jeti,” katanya.

Menurutnya, anak lelakinya itu juga sering mengingatkannya supaya tidak selalu ke Kota Kinabalu dan berehat daripada bekerja serta duduk di Semporna.

“Saya selalu ke Kota Kinabalu atas urusan niaga bagi menghantar tempahan hasil laut dan Zainal mahu saya berehat dan memberi perhatian kepada anak bongsu saya,” katanya.

Abdun dalam pada itu berkata, Zainal merupakan anak sulung daripada sembilan beradik dan rapat dengan kesemua adik-beradiknya terutama sekali dengan adik bongsu lelaki yang juga adik tiri berumur sembilan tahun.

“Arwah seorang yang sibuk dan dia tinggal di tempat lain, kalau balik ke rumah mesti dia akan bawa adiknya keluar jalan-jalan atau makan KFC,” katanya dan menambah Zainal sudah berkahwin serta memiliki dua anak lelaki dan tiga perempuan.

“Arwah suka dengan kerjanya, dia berhenti sekolah ketika di tingkatan satu dan selepas itu berjinak-jinak dalam bidang menyelam sehingga ditauliah sebagai tenaga pengajar.

“Meskipun arwah tidak belajar tinggi tetapi dia memiliki semangat tinggi selain fasih bertutur bahasa Cina dan Inggeris sehingga memudahkannya bekerja dan bergaul dengan pelancong asing,” katanya.

Sementara itu, menurut Abdun ketika ini dia masih menunggu keputusan laporan bedah siasat Hospital Tawau mengenai punca kematian anaknya.

“Jenazah anak saya dihantar ke Hospital Tawau pada 1 pagi dan saya sempat ke sana dan pukul 5 pagi tadi saya kembali ke Semporna.

“Saya masih menunggu jenazah anak, untuk urusan pengebumian dijangka di Tanah Perkuburan Kampung Halo di sini,” katanya dan tidak mahu membuat spekulasi berhubung kematian anaknya yang dikaitkan angkara bom ikan.

Semalam, polis mengesahkan tiga lelaki termasuk dua pelancong asing maut ketika melakukan aktiviti menyelam di Pulau Kalapuan, dekat sini.


‘Macam Pergi London’ – Zee Avi Mohon Penjelasan Harga Tiket Ke Sabah & Sarawak Mahal

Penyanyi dan komposer kelahiran Kuching, Sarawak, Zee Avi berharap pihak bertanggungjawab memberi penjelasan munasabah mengapa harga tiket ke Sabah dan Sarawak sangat mahal pada musim Krismas akan datang.

Zee yang menetap di ibu negara bersama suami, mengakui terpaksa menukar perancangan untuk pulang ke Kuching pada waktu itu.

“Saya ada tengok jadual perjalanan dan tiket ke Eropah dari 23 Dis sehingga 27 Dis, tak ada yang semahal nak balik Sarawak.

“Memang terkejut, ada yang sampai RM2,000 ke atas untuk perjalanan sehala, hampir sama harga dengan tiket penerbangan ke London.

“Saya dan keluarga pun tak dapat balik, walaupun awalnya ada perancangan nak bawa suami balik jumpa keluarga di Kuching.

“Saya harap pihak berwajib dapat beri alasan yang kukuh mengapa tiket penerbangan ke Sarawak sangat mahal,” katanya dalam temu bual bersama media secara maya, pada Jumaat.

Sebelum ini, seorang lagi artis dari Sarawak, Alena Murang, meluahkan kekecewaannya di laman sosial dengan harga tiket ke Sabah dan Sarawak yang disifatkannya terlalu mahal.

“Kalaulah anda tahu berapa banyak air mata yang ditumpahkan rakyat Sarawak kerana tidak dapat pulang ke kampung tahun lepas, bertimbang rasalah,” kata Alena.

Malaysia Airlines sebelum ini ada memaklumkan harga tiket akan berubah mengikut permintaan dan penawaran.

Namun jawapan tersebut tidak memuaskan hati banyak pihak dan berharap pihak yang bertanggungjawab segera menyelesaikan isu ini.

Tiket Mahal | Penerbangan ke Sarawak ditingkatkan kepada 307

Dalam pada itu, Zee yang baru mendirikan rumah tangga dengan lelaki Jepun, Kenji Matano pada 22 November lalu, mengakui mempunyai perancangan untuk mengadakan majlis resepsi di kampung halamannya, namun enggan terburu-buru kerana seboleh mungkin mahu memastikan ahli keluarga dan rakan-rakan dapat sama-sama meraikan perkahwinan mereka.

“Majlis pernikahan baru-baru ini dijalankan sangat ringkas dan dihadiri 15 orang sahaja kerana ikut SOP. Kawan-kawan pun saya tak jemput.

“Perancangan resepsi itu ada, kalau boleh nak adakan majlis yang besar sedikit untuk keluarga dan rakan-rakan, tetapi apa-apa pun kena tengok keadaan juga.

“Harapnya tak lama lagi,” katanya lagi. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hospital Enggan Terima Kerana Muslim

NEW DELHI: Sebuah hospital di Rajasthan di India kini dalam siasatan kerajaan selepas didakwa enggan menerima seorang wanita Muslim yang mahu melahirkan anak.

Wanita berkenaan dikatakan diarah pergi ke hospital lain menaiki ambulans, namun dilaporkan bersalin ketika dalam perjalanan.

India Today melaporkan lebih malang apabila bayi yang baru dilahirkan itu meninggal dunia.

Suami wanita terbabit, Irfan Khan berkata, pengurusan hospital perlu bertanggungjawab terhadap kematian anaknya.

“Isteri saya perlu segera bersalin. Dia dirujuk dari Sikri ke Hospital Janana. Tapi doktor arah kami ke Jaipur hanya kerana kami beragama Islam.

“Ketika di dalam ambulans, isteri melahirkan bayi, namun anak kami meninggal dunia,” katanya.

Pengarah Hospital Janana, Dr Rupendra Jha berkata, wanita itu tidak dapat dirawat di hospital berkenaan kerana keadaannya kritikal.

Bagaimanapun, pihak berkuasa melakukan siasatan terhadap dakwaan itu.

Dalam pada itu, Menteri Pelancongan Rajasthan, Vishvendra Singh mengecam insiden berkenaan.

Menerusi Twitter, beliau berkata, keadaan ini begitu memalukan dan tindakan perlu diambil terhadap terhadap doktor terbabit.

“Seorang wanita mengandung enggan diterima di hospital dan diminta ke Jaipur disebabkan agamanya.

“Tiada yang lebih memalukan kerana kerajaan sangat sensitif dengan perkara sedemikian,” katanya. – Agensi


“Saya Tidak Kacau Orang, Cuma Hisap Syabu Saja,”

AADK TAHAN 17 PENAGIH DADAH DI BEAUFORT

BEAUFORT: “Saya tidak kacau orang, cuma hisap syabu saja,” jerit seorang penagih dadah ketika ditahan Agensi Anti Dadah Kebangsaan (AADK) dalam Ops Cegah di rumahnya di Kampung Baru Kimanis, di sini kelmarin.

Dalam operasi kira-kira 1 pagi itu, lelaki berusia 30 tahun turut bertindak agresif apabila hendak digari hingga menyebabkan ibunya terjaga dan terkejut kerana mendakwa anaknya sering berada di rumah.

Bagaimanapun, selepas disoal siasat berkali-kali, lelaki penganggur itu akhirnya mengaku menagih dadah disebabkan pengaruh kawan sekampung.

Ketua Pegawai AADK Beaufort Effanehwati Lakat berkata operasi yang diketuai Pegawai Erwan Roslan itu dijalankan berdasarkan maklumat awam dan risikan AADK.

Katanya operasi dijalankan dengan kekuatan 10 anggota dan pegawai di lokasi yang kenal pasti sebagai kawasan penagihan dadah.

“Hasil operasi ini, AADK Beaufort berjaya menahan seramai 17 individu berusia lingkungan 20 hingga 51 tahun yang positif pelbagai jenis dadah.

“Semua ditahan disiasat mengikut Seksyen 3(1) Akta Penagihan Dadah (Rawatan dan Pemulihan) 1983 kerana disyaki penagih dadah,” katanya ketika dihubungi, hari ini.

Effanehwati berkata operasi seumpama ini akan terus diadakan dari semasa ke semasa dalam usaha untuk memerangi najis dadah daripada berleluasa di daerah berkenaan.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan tampil ke mana-mana pejabat AADK berhampiran untuk tindakan segera.

“Sebarang maklumat juga boleh disalurkan dengan menghubungi AADK Beaufort di talian 087-222667,” katanya.


COVID-19: OKU 92 Tahun Antara 5 Kematian Di Sabah Hari Ini

KOTA KINABALU: Orang Kelainan Upaya (OKU) penglibatan berusia 92 tahun antara lima kes kematian yang dilaporkan di Sabah, hari ini.

Korban terbaru Covid-19 ini dilaporkan meninggal dunia di Hospital Duchess of Kent, Sandakan.

Ketua Pengarah Kesihatan, Tan Sri Dr Noor Hisham Abdullah berkata, secara keseluruhan sebanyak enam kes kematian dilaporkan, termasuk lima di Sabah. Ini termasuk dua bukan warganegara.

Daripada jumlah itu, tiga kes kematian dilaporkan di Hospital Duchess of Kent, Sandakan dan masing-masing satu kematian dilaporkan di Hospital Queen Elizabeth dan Hospital Tawau. Sementara, satu kematian dilaporkan di Hospital Selayang, Selangor.

Kesemua pesakit itu berusia antara 54 hingga 92 tahun dan kebanyakan mempunyai sejarah penyakit kronik seperti penyakit kencing manis, darah tinggi, penyakit jantung, strok dan lumpuh anggota badan.

Dengan enam kematian terbaru ini, ia menjadikan kes kematian yang dilaporkan di Malaysia meningkat kepada 277 kes, sementara kes kematian di Sabah menjadi 143 kes.

Untuk hari ini, daripada 1,009 kes positif baharu Covid-19 yang dilaporkan, sebanyak 564 kes positif baharu dilaporkan di Sabah.

Sementara, sebanyak 95 kes baharu dilaporkan di Wilayah Persekutuan Labuan.

Sebanyak lima kluster baharu dilaporkan hari ini termasuk kluster Sutera, Kota Kinabalu dan kluster Ria-30, Tuaran di Sabah. Kluster lain adalah kluster Tamar, Selangor; kluster Danau, Kuala Lumpur dan kluster Intan, Pulau Pinang.

Bilangan kes pulih yang dilaporkan hari ini adalah sebanyak 839 kes, dengan bilangan kumulatif kes pulih adalah sebanyak 25,654 kes.

Tambahan 1,009 kes baharu itu menjadikan bilangan kumulatif kes di Malaysia sebanyak 36,434 kes. Sebanyak 10,500 kes aktif dengan 78 kes ditempatkan di Unit Rawatan Rapi (ICU) dan 28 kes memerlukan bantuan alat pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


6 Jemaah Tabligh Malaysia Terkandas Di Nunukan

Enam jemaah tabligh Malaysia yang baru pulang daripada misi dakwah di Makassar, Sulawesi, Indonesia, dilaporkan terkandas di pelabuhan Nunukan semalam.

Difahamkan semua jemaah terbabit dalam misi dakwah di wilayah berkenaan sejak 11 Mac lalu sebelum tiba di Pelabuhan Liem Hie Djung, Nunukan, untuk pulang ke Tawau melalui jalan laut.

Memetik laporan portal berita KhabarUtara.com, Ketua Pejabat Kesihatan Pelabuhan Nunukan, Dr Bahrullah berkata, selepas saringan kesihatan dijalankan kesemua mereka ditempatkan di pusat tahanan semenatara (Rusunawa).

Katanya, enam jemaah tabligh berkenaan didapati memiliki sejarah lawatan perjalanan dari Makassar, iaitu satu daripada bandar di wilayah yang mempunyai kes Covid-19.

“Jadi ini upaya ‘safety’ kita, kerana mereka datang dari lokasi yang ada kes kematian akibat wabak Covid-19, kita sediakan kemudahan sewajarnya.

“Mereka keluar dari Malaysia untuk misi dakwah sekitar 11 Mac sebagaimana maklumat (keterangan) pada pasport masing-masing, ertinya sebelum (Perintah Kawalan Pergerakan) iaitu pada 18 Mac 2020.

“Sementara ini mereka akan kita observasi di rusunawa sampai (Perintah Kawalan Pergerakan) dibuka,” katanya.

Sabtu lalu, 12 jemaah tabligh yang baru pulang daripada menyertai Program Ijtimak Dunia Zon Asia 2020 di Sulawesi, Indonesia diiring pasukan keselamatan ketika memasuki perairan Tawau.

Kumpulan berkenaan kini ditempatkan di Institut Pendidikan Guru (IPG) Kampus Tawau bagi tujuan kuarantin dan pemantauan.

Semalam, Ketua Pengarah Kesihatan, Datuk Noor Hisham Abdullah menasihatkan orang ramai tidak mendiskriminasi dan menyalahkan jemaah tabligh, sebaliknya membantu mengesan mereka serta kontak dalam usaha membendung penularan Covid-19.


Gempa Bumi Gegar Kota Marudu

KUALA LUMPUR: Gempa bumi lemah bermagnitud 3.3 pada skala Richter dilaporkan berlaku di perairan Kota Marudu, Sabah tengah malam tadi.

Jabatan Meteorologi Malaysia (MetMalaysia) melalui satu kiriman di laman Facebooknya memaklumkan satu kejadian gempa bumi lemah telah melanda kawasan perairan Kota Marudu, Sabah pada jam 12.48 pagi.

Gegaran mungkin dirasai di persekitaran kawasan gempa itu.

Gegaran mungkin di sekitar Kota Marudu. Jabatan Meteorologi Malaysia akan terus memantau keadaan ini. – BERNAMA


95 Peratus Penduduk Luar Bandar Nikmati Kemudahan Asas Lebih Baik Menjelang 2025

KOTA KINABALU: Kementerian Pembangunan Luar Bandar (KPLB) menyasarkan 95 peratus penduduk luar bandar di negara ini akan menikmati kemudahan asas lebih baik menjelang 2025.

Menterinya, Datuk Seri Rina Mohd Harun, berkata kemudahan infrastruktur khususnya jalan raya adalah penting dalam usaha meningkatkan bilangan usahawan desa di negara ini.

“Kita akui dalam usaha meningkatkan keusahawanan di luar bandar, kemudahan infrastruktur ini perlu ada dan penting. Untuk itu, bagi tahun ini sahaja, kerajaan memperuntukkan sebanyak RM1.14 bilion bagi projek prasarana luar bandar di Sabah.

“Daripada jumlah itu, setakat 31 Julai lalu, kerajaan membelanjakan kira-kira RM200 juta bagi projek prasarana luar bandar di Sabah. Ini meliputi jalan luar bandar, jalan perhubungan desa, bekalan air, elektrik dan program ameniti sosial.

“Jumlah yang besar ini dibelanjakan kerana Sabah mempunyai kawasan luar bandar yang agak luas jika dibandingkan dengan negeri lain,” katanya pada sidang media selepas pelancaran Karnival Usahawan Desa (KUD) Zon Sabah atau KUD@KPLB di Kompleks Sukan Kota Kinabalu, di sini hari ini.

Majlis pelancaran karnival yang berlangsung selama empat hari dan berakhir esok disempurnakan Ketua Menteri, Datuk Seri Mohd Shafie Apdal.

Yang turut hadir, Timbalan Ketua Menteri, Datuk Seri Madius Tangau; Timbalan Menteri Pembangunan Luar Bandar, R Sivarasa dan Menteri Pembangunan Luar Bandar Sabah, Datuk Ewon Benedick.

Mengenai karnival berkenaan, Rina berkata sambutan amat menggalakkan dan lebih 1,000 usahawan sudah menyertai tiga karnival itu termasuk yang baharu di Sabah.

“Dua karnival sebelum ini berlangsung di Terengganu dan Pulau Pinang. Kemuncak karnival ini akan diadakan di Putrajaya pada Oktober ini dengan menyasarkan kira-kira 5,000 usahawan,” katanya.

Rina berkata, pihaknya juga akan mengadakan perbincangan dengan Malaysia Airlines Bhd (MAB) untuk menempatkan produk usahawan luar bandar di enam lapangan terbang di negara ini, termasuk di Lapangan Terbang Antarabangsa Kota Kinabalu (KKIA).

“Ini adalah antara usaha kita untuk mempromosikan produk yang dihasilkan usahawan desa,” katanya sambil menambah KPLB akan terus bekerjasama dengan kerajaan negeri supaya setiap program kementerian dapat dilaksanakan dengan sebaiknya.

Sementara itu, seramai 350 peserta menyertai karnival yang mencatatkan penyertaan majoriti usahawan wanita iaitu kira-kira 79 peratus.


Penyanyi Roxette Meninggal Dunia

STOCKHOLM: Penyanyi Roxette, Marie Fredriksson meninggal dunia pada usia 61 tahun semalam selepas 17 tahun berjuang melawan kanser.

Bintang dari Sweden itu yang mewujudkan Roxette apabila bergandingan dengan Per Gessle pada 1986, meninggal dunia pagi semalam.

Roxette terkenal dengan lagu hitnya, ‘It Must Have Been Love’, sebagai runut bunyi filem pemecah panggung 1990-an, Pretty Woman selain Joyride, Listen To Your Heart dan The Look.

Gandingan penyanyi pop itu amat terkenal sehinggakan album mereka terjual lebih 75 juta di seluruh dunia serta mencatat 19 kali carta Top 40, yang membawa mereka ke puncak kemasyhuran.

“Kematian Marie Fredriksson diratapi suaminya, Mikael Bolyos dan dua anak mereka (Inez Josefin, 26, dan Oscar, 23),” kata keluarganya dalam satu kenyataan dipetik akhbar Mirror.

Mayat mendiang penyanyi itu akan disemadikan dengan hanya dihadiri anggota keluarga, menurut kenyataan sama.

Marie sebelum ini berjuang melawan ketumbuhan otak pada 2002, didiagnosis selepas rebah di rumahnya.

Doktor memberi amaran, beliau hanya memiliki 20 peratus peluang untuk hidup namun berupaya pulih selepas rawatan panjang dan menjerihkan.

Rakan gandingannya, Per juga memberi penghormatan kepada Marie, menulis tweet: “Masa berlalu begitu pantas. Tidak lama dulu kita berkongsi impian mustahil untuk dicapai.

“Impian itu akhirnya dicapai! Saya berbangga bertemu bakat dan kemurahan hati anda. Semua kasih sayang saya ditujukan kepada anda dan keluarga. Segala-galanya tidak akan sama.” -Agensi


COVID-19: Kes Baharu Di Sabah Kembali 2 Angka

KOTA KINABALU: Menteri Kerajaan Tempatan dan Perumahan Sabah, Masidi Manjun berkata, jumlah kes baharu Covid-19 di Sabah kembali kepada dua angka dengan hanya 53 kes dilaporkan hari ini.

“Alhamdullilah, nombor yang bagus hari ini. Jumlah kes baharu di Sabah hanya 53 dan Kota Kinabalu hanya merekodkan satu kes untuk tempoh 24 jam lalu,” tulisnya di Twitter.

Beliau berkata, kluster Sinsingon di Nabawan yang mencatatkan jumlah kes banyak sejak beberapa hari lalu dilihat terkawal dengan hanya 11 kes baharu dilaporkan.

“Tolong teruskan patuhi segala SOP,” kata jurucakap perkembangan Covid-19 di Sabah itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mendiang Lans Koperal Bradford Bernard Baru Sebulan Kahwin

KLUANG: “Abang saya baru melangsungkan perkahwinannya pada awal Januari lalu dan semalam kami dikejutkan dengan kehilangannya,” kata Bradson Bernard, 25, adik kepada anggota polis yang maut dirempuh pemandu mabuk di Jalan Kluang-Teck Wah Heng di sini, kelmarin.

Menurut Bradson, abangnya Lans Koperal Bradford Bernard, 28, pulang ke kampung untuk berjumpa isteri dan keluarga di Penampang, Sabah serta menghabiskan cutinya di sana hampir dua minggu.

“Kemudian pada 3 Februari lalu abang kembali bertugas di Ibu Pejabat Polis Daerah (IPD) Kluang dan dia ada memaklumkan pada saya dia bertugas mengawal keselamatan di kawasan Perintah Kawalan Pergerakan Diperketatkan (PKPD) di Penjara Simpang Renggam.

“Dua hari sebelum kejadian saya ada berhubung dengan abang dan kami hanya bertanyakan khabar dan berbual perkara biasa saja.

“Itu adalah kali terakhir saya berhubung dengan abang sebelum mendapat berita dia maut dalam kemalangan jalan raya,” katanya ketika ditemui dalam majlis penghormatan terakhir mendiang abangnya di Dewan Terbuka Cawangan Pengangkutan IPD Kluang di sini, hari ini.

Hadir sama Ketua Polis Johor, Datuk Ayob Khan Mydin Pitchay.

Menurut Bradson, dia bekerja sebagai pegawai kastam di Johor Bahru manakala mendiang bertugas sebagai anggota polis di Kluang.

“Kami sering berhubung dan sebelum ini jika ada masa terluang memang kami akan bertemu tetapi sejak beberapa bulan kebelakangan tidak dapat berjumpa kerana kekangan tugas dan pelaksanaan Perintah Kawalan Pergerakan (PKP),” katanya.

Menurut Bradson, pada malam kejadian dia dihubungi kakaknya di kampung memaklumkan mendiang terbabit dalam kemalangan maut.

Dalam kejadian jam 10.25 malam kelmarin lalu, Lans Koperal Bradford dalam perjalanan pulang ke IPD Kluang selepas selesai tugas kawalan keselamatan di kawasan PKPD di Penjara Simpang Renggam.

Bagaimanapun motosikal ditunggangnya dirempuh sebuah kereta dipandu seorang lelaki berusia 58 tahun yang disahkan berada bawah pengaruh alkohol dan maut di tempat kejadian.

Pemandu yang turut mempunyai satu rekod lampau mengikut Seksyen 420 Kanun Keseksaan dan ditahan reman selama empat hari sehingga Selasa.

Jenazah akan diterbangkan ke Sabah menggunakan pesawat awam dari Lapangan Terbang Antarabangsa Kuala Lumpur (KLIA), pagi esok. – HMetro


Pak Tam sudah tiada

PELAWAK Pak Tam, 61, atau nama sebenarnya Muhammad Nooruulah disahkan meninggal dunia akibat kekurangan oksigen dalam badan dan paru-paru berair di rumahnya di Kampung Permatang Badak, Kuantan, jam 9.30 pagi tadi.

Isterinya, Fatimah Apong, 58, ketika dihubungi berkata, keadaan kesihatan arwah merosot sejak dua bulan lalu selepas keluar dari Pusat Perubatan Universiti Islam Antarabangsa Malaysia (UIAM), Kuantan.

“Arwah sudah sakit beberapa tahun lalu. Malah, empat tahun lalu dia pernah dimasukkan ke Unit Rawatan Rapi (ICU). Ketika itu, doktor memaklumkan penyakit dialami boleh membuatkan arwah pergi bila-bila masa saja sekiranya tidak dikawal.

“Sejak itu, saya dan anak-anak jaga kandungan air dalam badan. Dia tidak boleh minum lebih. Jika tidak, jantung tidak boleh dipam dan berfungsi dengan baik.ADVERTISING

“Selepas keluar hospital dua bulan lalu, arwah semakin tidak larat. Sesekali bawa keluar jalan-jalan, tapi dia duduk dalam kereta saja. Dia tidak mampu bergerak banyak,” katanya kepada Harian Metro.

Menurut Fatimah, arwah meninggal di sisinya tanpa sempat dibawa ke hospital.

“Sepatutnya, arwah tidur dengan bantuan mesin oksigen. Tetapi, sudah lebih setahun mesin tidak ada. Jadi, sejak itu arwah akan tidur duduk.

“Sebelum meninggal pagi tadi, saya tak sedap hati melihat keadaan arwah. Saya pun panggil adiknya dan terus menghubungi ambulan. Namun, Allah lebih sayangkan arwah.

“Kesemua anak tidak dapat melihat arwah pergi. Malah, seorang anak yang duduk di Pulau Pinang masih dalam perjalanan pulang.

“Insya-Allah, kami tunggu dia sampai dulu. Selepas itu, baru kita kebumikan yang dijangka selepas Maghrib nanti,” katanya.

Fatimah berkongsi, arwah sempat berpesan supaya tidak dimasukkan ke hospital. Malah, arwah juga mahu merakamkan gambar kenangan dengan kesemua lapan cucu sewaktu cuti sekolah baru-baru ini.

“Baru-baru ini arwah ada buat permintaan nak bergambar dengan semua cucu. Kebetulan mereka semua ada berkumpul di rumah ini.

“Selain itu, arwah juga berpesan supaya tidak membawanya ke hospital. Jika tidak, dia takkan kembali lagi,” katanya.

Arwah meninggalkan seorang balu, empat anak yang berumur antara 29 dan 36 tahun dan lapan cucu. Pak Tam adalah bekas peserta Rajalawak musim kedua. – Harian Metro


Budak suruhan penagih antara empat yang ditahan AADK Kota Kinabalu

KOTA KINABALU: Demi mendapat wang untuk belanja makan dan minum, seorang pemuda sanggup menjadi kuli kepada penagih dadah di sekitar Sepanggar.

Malah lelaki berumur 28 tahun itu turut mengaku melepaskan gian menagihnya selain menjadi orang suruhan kepada individu yang membeli syabu selepas ditahan di kediamannya di Taman Bukit Setia, di sini, semalam.

Ketua Pegawai Agensi Anti Dadah Kebangsaan (AADK) Kota Kinabalu Lawrence Galleh berkata lelaki terbabit selepas pihaknya menerima aduan dari orang awam.

“Ketika serbuan dijalankan lelaki terbabit sedang tidur di ruang tamu.

“Pihak AADK menjalankan ujian saringan air kencing di lokasi dan mendapati suspek positif dadah jenis syabu,” katanya ketika dihubungi SabahNewsToday selepas mengetuai Op Cegah Siri 13/2019 di sekitar Kota Kinabalu dan Penampang.

Menurut Lawrence, suspek terbabit mengaku menagih dadah dengan hasil daripada upah yang diberikan oleh pembeli dadah di kawasan sekitar Kampung Lokub.

“Seramai empat suspek lelaki berjaya ditahan kerana disyaki penagih dadah.

“Kesemua tangkapan berusia 20 hingga 40 tahun dan positif dadah jenis Methamphetamine atau syabu,” tambahnya.

Operasi Cegah yang membabitkan seramai lapan anggota AADK itu menumpukan beberapa kawasan di sekitar Kota Kinabalu dan Penampang.

Kesemua suspek akan disiasat mengikut Seksyen 3 (1) Akta Penagih Dadah (Rawatan dan Pemulihan) 1983. –SabahNewsToday


AirAsia tawar 5 juta tempat duduk harga promosi

KUALA LUMPUR: Syarikat penerbangan tambang rendah AirAsia kini menawarkan sejumlah lima juta tempat duduk pada harga promosi yang disertakan pelbagai diskaun hotel serta produk bebas cukai.

Dalam satu kenyataan hari ini, syarikat itu menyatakan tambang promosi ahli yang ditawarkan pada harga serendah RM1 adalah bagi penerbangan sehala Kuala Lumpur ke Kuantan, Johor Bahru, Kota Bharu dan Pulau Pinang serta serendah RM36 bagi penerbangan termasuk ke Can Tho, Padang, Hua Hin, Siem Reap, Banda Aceh.

“Penerbangan dengan AirAsia X (syarikat penerbangan jarak jauh, tambang rendah AirAsia Bhd) pula serendah RM199 bagi penerbangan sehala dari Kuala Lumpur ke Tianjin, Gold Coast, Osaka, Seoul, Honolulu dan lain-lain.

“Bagi tujuan keselesaan, kemudahan katil rata premium Kuala Lumpur ke Jaipur, Taipei, Chengdu, Fukuoka, Jeju ditawarkan pada harga serendah RM699,” kata kenyataan itu.

Tempahan boleh dilakukan menerusi airasia.com dan aplikasi mudah alih AirAsia mulai 11 hingga 17 Mac, 2019 bagi tempoh perjalanan antara 1 September 2019 dan 2 Jun, 2020. – BERNAMA


Anifah Salahkan Thomas, Shafie ‘Kurang Pengalaman’ Dalam Pertikaian Sulu

KUALA LUMPUR: Bekas Menteri Luar, Anifah Aman menyalahkan bekas Ketua Menteri Sabah, Shafie Apdal dan bekas Peguam Negara, Tommy Thomas yang kurang pengalaman dalam mencetuskan masalah kepada negara berhubung pertikaian mengenai kedaulatan Sabah.

Anifah berkata, Shafie yang kurang pengalaman dan pengetahuan mendorong Filipina menjadi lebih berani melakukan tuntutan terhadap Sabah dua tahun lalu.

Beliau juga mengkritik Shafie bertindak “melulu” dengan mengakui dakwaan itu secara tidak langsung, apabila Shafie berkata beliau mahu mengadakan perbincangan dan rundingan dengan Filipina.

“Pendekatan saya, yang sentiasa merupakan pendekatan betul, adalah tidak mengiktiraf sebarang tuntutan,” katanya yang juga Menteri Luar dari 2009 hingga 2018, ketika beliau bersama Umno. Beliau kini ialah Presiden Parti Cinta Sabah.

Katanya, tindakan Shafie menunjukkan kejahilannya mengenai sejarah Malaysia dan undang-undang antarabangsa.

Anifah berkata, beliau cuba menasihati Shafie, yang tidak dinamakannya dalam kenyataannya, untuk belajar memahami bahasa hubungan diplomatik, termasuk menangani hubungan antarabangsa, bagi mengelak kesilapan lain membabitkan kedaulatan Sabah pada masa depan.

“Nasihat ini juga terpakai kepada Peguam Negara ketika itu, Tommy Thomas.”

Katanya, Thomas tidak memikirkan kesan surat ditulis kepada peguam mewakili keturunan bekas Sultan Sulu, yang memfailkan tuntutan terhadap “wang penyerahan” – bayaran RM5,300 setahun, di mana mereka mendakwa bayaran itu dihentikan kerajaan Malaysia.

Surat berkenaan menjadi kontroversi minggu lalu, selepas laporan mahkamah timbang tara Perancis mengarah kerajaan membayar USD14.9 bilion (RM62 bilion) kepada keturunan Sultan Sulu terakhir.

Awal hari ini, bekas Perdana Menteri, Najib Razak mengkritik surat “luar biasa bodoh” itu digunakan peguam United Kingdom (UK) pada minggu lalu untuk menyangkal pendirian Peguam Negara hari ini bahawa identiti waris terbabit diragui.

“Sebab ini isu berat, saya nak tanya pemimpin kerajaan dahulu termasuk Mahathir (Mohamad), (Lim) Guan Eng dan Muhyiddin (Yassin), adakah surat yang luar biasa bodoh ini diluluskan Jemaah Menteri masa itu ataupun ianya hanya surat daripada Tommy sebagai Peguam Negara sahaja,” soalnya di Facebook.

Kerajaan dilaporkan berkata, keputusan timbang tara itu tidak diiktiraf.

Jabatan Peguam Negara pula berkata, tindakan itu dipindahkan ke mahkamah Perancis selepas Mahkamah Tinggi Sepanyol membatalkan timbang tara terdahulu. Jabatan itu berkata, ia akan berusaha untuk membatalkan keputusan Perancis itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AirAsia Hanya Benarkan Penumpang Lengkap Vaksin

SEPANG: Sebagai persediaan untuk penyambungan semula perkhidmatan penerbangan domestik dan antarabangsa, AirAsia Malaysia hanya akan menerima penumpang dewasa lengkap divaksin sepenuhnya dalam penerbangannya berkuat kuasa serta-merta.

Penumpang di bawah umur 18 tahun yang belum divaksin atau mendapat vaksinasi sepenuhnya perlu ditemani ibu bapa atau penjaga yang sudah divaksin sepenuhnya.

Ia sebahagian daripada pelan mitigasi COVID-19 AirAsia untuk memastikan standard keselamatan tertinggi bagi tetamu dan kakitangannya.

Semua penerbangan AirAsia hanya akan dikendalikan oleh juruterbang dan kru kabin yang sudah divaksin sepenuhnya, begitu juga dengan kakitangan operasi dan pengendali bagasi di terminal.

AirAsia juga mewajibkan tetamu untuk mendaftar masuk secara kendiri melalui airasia Super App yang membolehkan mereka melalui proses pelepasan dan menaiki pesawat menggunakan pas masuk elektronik, yang meminimumkan interaksi fizikal dengan kakitangan seperti sentuhan pas masuk menggunakan kertas.

Ia kunci untuk membendung penyebaran COVID-19 dan virus lain.

Tertakluk kepada beberapa pengecualian, bayaran akan dikenakan untuk daftar masuk melalui kaunter di lapangan terbang.

Tetamu hanya perlu memuat turun airasia Super App di telefon pintar mereka dan memanfaatkan aplikasi tersebut sepenuhnya.

Ia adalah satu-satunya aplikasi perjalanan yang diperlukan, bermula dengan tempahan penerbangan dan penginapan, daftar masuk, pengesahan dokumen kesihatan sehinggalah kepada pas masuk elektronik, perlepasan melalui sistem pengecaman wajah FACES dan pelbagai perkhidmatan semasa dalam penerbangan.

AirAsia membangunkan pelbagai inovasi dan pembaharuan teknologi tanpa sentuh yang membolehkan penumpang terbang dengan lebih selesa dan selamat.

Ketua Pegawai Eksekutif AirAsia Malaysia, Riad Asmat, berkata keputusan untuk hanya menerima tetamu yang sudah divaksin sepenuhnya dalam penerbangan dibuat demi menjaga keselamatan tetamu dan kakitangan.

“Semua penerbangan AirAsia dikendalikan oleh juruterbang dan kru kabin yang sudah divaksin sepenuhnya, begitu juga dengan kakitangan operasi yang lain.

“Selain itu, kami menyediakan pelbagai perkhidmatan di airasia Super App.

“Tetamu kini boleh menggunakan sistem daftar masuk mudah dan pantas yang membolehkan mereka memuat naik dokumen kesihatan dan sijil vaksinasi untuk pengesahan segera dan menggunakan sistem pengecaman wajah FACES untuk meminimumkan sentuhan fizikal dan mengurangkan kesesakan di lapangan terbang,” katanya dalam satu kenyataan. – BH Online


PPM Tahan Dua PATI Indonesia Cuba Masuk Tawau

TAWAU: Tindakan seorang lelaki dan wanita warga Indonesia masuk ke negara ini secara haram, gagal selepas mereka ditahan dalam Op Gelora di Sungai Haji Kuning, pagi tadi.

Komander Pasukan Polis Marin (PPM) Wilayah 4 Sabah, Asisten Komisioner Mohamad Pajeri Ali berkata, suspek lelaki, 34, dan wanita, 25, itu ditahan selepas mereka gagal menunjukkan sebarang dokumen perjalanan yang sah.

“Sebelum itu, anggota bertugas menemui satu bot penumpang yang dalam perjalanan dari Indonesia ke Pelabuhan Tawau.

“PPM menahan bot berkenaan bagi melakukan pemeriksaan rutin sebelum menemui dua individu yang tidak mempunyai dokumen pengenalan diri,” katanya kepada media hari ini.

Sehubungan itu, Mohamad Pajeri berkata, pihaknya menahan dua suspek berkenaan dan dibawa ke Markas Operasi PPM Tawau untuk siasatan lanjut.

“Manakala bot penumpang itu dibenarkan untuk meneruskan perjalanan.

“Kes disiasat mengikut Akta Imigresen 1959/63,” katanya.


FAMA Bantu Kelancaran Pelan Pembangunan Pertanian Sabah

KOTA KINABALU: Lembaga Pemasaran Pertanian Persekutuan (FAMA) telah mewujudkan pelan tindakan untuk seiring dengan usaha Kementerian Pertanian dan Industri Makanan (MAFI) membangunkan produk tempatan selaras dengan Pelan Pembangunan Pertanian 2021-2030 yang telah dirangka.

Ketua Pengarah FAMA, Datuk Zainal Abidin Yang Razalli berkata, pelan tindakan itu akan memastikan FAMA bersama pihak kementerian turun ke kawasan pedalaman untuk melihat produk-produk pertanian yang boleh dibangunkan dan dipasarkan.

“Di dalam pelan tindakan yang disediakan oleh MAFI menggariskan dasar dan juga strategi maka pihak FAMA memperhalusi strategi-strategi itu untuk kita menyediakan pelan tindakan, kita akan turun sampai ke bawah untuk melihat bagaimana produk-produk dari pedalaman sebagai contoh kelapa dari Semporna yang sekarang kita bawa ke Semenanjung.

“Ini untuk mempercekapkan lagi sistem pemasaran, itu kita akan adakan tetapi saya akan bagi jaminan bahawa ia selaras dengan pelan tindakan yang disediakan oleh MAFI,” katanya ketika ditemui pemberita di Pusat Pentadbiran Negeri Sabah (PPNS) petang ini.

Terdahulu, beliau melakukan kunjungan hormat terhadap Ketua Menteri, Datuk Seri Mohd. Shafie Apdal.

Dalam pertemuan itu katanya, beberapa perkara telah dibincangkan tentang kerjasama yang boleh dijalin termasuk pembinaan segera Pasar Tamu Kunak yang telah pun diluluskan demi kemudahan peniaga dan pengunjung di situ.

Selain itu katanya, FAMA turut melihat beberapa produk di negeri ini yang boleh dipasarkan ke Semenanjung sepertu durian kampung dan produk hiliran berasaskan pisang Sabah.

“Tadi kita membincangkan ada beberapa perkara utama yang pertama yang amat berhormat telah pun bersetuju untuk kita menaik taraf bersama dengan kerajaan negeri Pasar Tamu Kunak supaya dapat ditingkatkan lagi dan supaya dapat memberi peluang kepada peniaga-peniaga berniaga dalam suasana yang lebih selesa, projek ini akan dimulakan segera kerana ia merupakan salah satu projek yang telah pun disediakan peruntukannya oleh Kerajaan Pusat bagi kita membantu menaik taraf Pasar Tamu Kunak ini.

“Yang kedua kita melihat Sabah adalah merupakan sebuah negeri yang mempunyai sumber-sumber yang boleh kita hantar atau pun eksport ke Semenanjung atau pun negeri-negeri lain, sebagai contoh tahun lepas Sabah telah pun membekal pisang Sabah sebanyak RM34.32 juta sepanjang 2019 ini adalah merupakan satu industri yang boleh dinaik tarafkan lagi di mana ia memberi pulangan kepada petani-petani kecil di samping itu juga kita akan cuba untuk setup beberapa pusat-pusat pemprosesan supaya pisang ini tidak hanya dihantar dalam bentuk segar tetapi boleh dibuat beberapa penambahbaikan seperti kerepek dan sebaginya,” katanya.

Tambah beliau, FAMA turut merancang membina sebuah pusat pemprosesan buah-buahan di Taman Perindustrian Kota Kinabalu (KKIP) untuk memproses pelbagai buah-buahan seperti durian dan dijadikan dalam bentuk pes.

Tambahnya, FAMA telah menyerahkan jemputan rasmi kepada Ketua Menteri agar Sabah turut terlibat dalam Malaysia Fest yang akan diadakan di Singapura tidak lama lagi.


6 Pelajar Perempuan Ditahan Bantu Siasatan Kes Pukul Di Inanam

KOTA KINABALU, 9 Julai : Polis menahan enam pelajar perempuan bagi membantu siasatan kes seorang pelajar perempuan dipukul oleh beberapa pelajar lain yang tular menerusi satu rakaman video sejak Khamis lepas.

Ketua Polis Daerah Kota Kinabalu ACP Mohd Zaidi Abdullah berkata kejadian tersebut dipercayai membabitkan pelajar sebuah sekolah menengah di Inanam di sini dan kes sedang disiasat mengikut Seksyen 147 Kanun Keseksaan.

Beliau berkata pihaknya menerima laporan daripada bapa mangsa malam tadi sebelum siasatan lanjut diteruskan hingga menjurus kepada penahanan keenam-enam pelajar berusia lingkungan 13 hingga 16 tahun itu.

“Seorang remaja perempuan berusia 17 tahun yang merupakan bekas pelajar sekolah terbabit turut ditahan bagi membantu siasatan,” katanya dalam kenyataan hari ini.

Mohd Zaidi berkata polis memandang berat kes seumpama itu dan tidak akan berkompromi dengan sebarang bentuk perbuatan membuli atau kekerasan melibatkan pelajar sekolah.

Beliau menasihatkan orang ramai supaya tidak sewenang-wenangnya memuat naik sebarang rakaman video yang boleh menimbulkan keresahan dalam kalangan masyarakat sebelum mendapat pengesahan daripada pihak berkuasa. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Universiti Malaysia Sabah Cipta Mesin Pembersih Sungai

KOTA KINABALU : Universiti Malaysia Sabah (UMS) berjaya mencipta sebuah mesin pembersih sungai yang berfungsi untuk mengutip dan mengumpulkan sampah sarap yang terapung termasuk sisa buangan bahan terlarut yang mencemarkan air sungai.

Pengarah Pusat Pengurusan Inovasi dan Pengkomersialan (PPIP) UMS Prof Madya Dr Jidon Adrian Janaun, juga pereka cipta mesin itu berkata penghasilan prototaip mesin berkenaan bermula pada 2018 dan disiapkan secara berperingkat semasa tempoh Perintah Kawalan Pergerakan (PKP).

Beliau yang juga penyelidik di PPIP berkata mesin prototaip bernilai RM100,000 itu siap sepenuhnya pada Februari lepas dan mampu mengutip sehingga 60 liter sekali kautan dengan kecekapan 90 peratus sampah yang terapung di sungai.

Bagaimanapun katanya mesin prototaip berbentuk seperti buaian berpusing itu setakat ini hanya bagi kegunaan UMS untuk dijadikan sebagai contoh bagi kajian penyelidikan, namun model mesin berkenaan boleh dipasang dan berfungsi di sungai dengan sedikit pengubahsuaian.

“Di UMS mesin ini dipasang menggunakan tenaga elektrik untuk menunjukkan bagaimana ia berpusing memerangkap sampah yang terapung di sungai sebelum disalurkan ke dalam tong pengumpulan sampah yang disambungkan dari mesin.

“Tetapi untuk dipasang di kawasan sungai, kami memerlukan mesin baharu daripada model yang sama tetapi bahannya perlu yang lebih ringan berbanding mesin yang di sini dan mempunyai platform atau jeti yang terapung supaya mesin itu tidak hanyut apabila berlakunya banjir,” katanya kepada Bernama.

Jidon Adrian berkata mesin pembersih yang diletakkan di sungai akan menggunakan tenaga solar dan berpusing mengikut kelajuan aliran air sungai untuk memerangkap sampah sarap di permukaan air.

Namun menurut beliau proses pemasangan mesin di kawasan sungai bukan di bawah bidang kuasa UMS, sebaliknya adalah tanggungjawab syarikat yang mendapat hak mengkomersialkan mesin berkenaan.

Katanya UMS hanya akan memberi panduan dari segi reka bentuk, khidmat nasihat mengenai komponen yang bersesuaian kepada syarikat berkenaan, pemilihan bahan yang tahan lama selain penggunaan kos pengeluaran yang rendah.

Mengulas lanjut, Jidon Adrian berkata cabaran mencipta mesin prototaip itu adalah sukar mendapatkan bengkel yang boleh memasang mesin itu kerana memerlukan peralatan yang sesuai untuk memotong besi berdasarkan reka bentuk yang dikehendaki.

“Kami bersyukur kerana akhirnya ada bengkel di Sabah yang sanggup membina reka bentuk seperti yang kita lihat sekarang ini. Tetapi ideanya ialah apabila dipasang di sungai nanti mesin ini ringan dan berpusing mengikut arus sungai,” katanya sambil menerangkan fungsi mesin yang terletak di Fakulti Kejuruteraan UMS itu.

Selain itu, pemasangan sensor pada mesin itu juga akan dibuat sebagai tanda amaran untuk memaklumkan sekiranya tong pengumpulan sampah itu penuh, membolehkan pihak berkuasa tempatan seperti Dewan Bandaraya Kota Kinabalu datang mengutip sampah berkenaan.

Projek berkenaan turut mendapat sokongan Kementerian Sains, Teknologi dan Inovasi (KSTI) Sabah yang turut menyumbang dana berjumlah RM30,000.

“Kebaikan mesin ini memudahkan kerja pembersihan sungai, selain memberi kesedaran kepada orang ramai pentingnya menjaga alam sekitar dan dapat membuktikan bahawa orang tempatan khususnya di Sabah mampu mereka cipta teknologi yang bermutu,” katanya yang turut ditemani pelajar dari Fakulti Kejuruteraan.

Seorang daripada mahasiswa yang terlibat dalam pembuatan mesin itu, Alexander Emmanuel Segong, 23, dari Fakulti Kejuruteraan Kimia berkata sebuah alat akan dipasang untuk menarik sampah yang terletak jauh dari kedudukan mesin supaya masuk ke dalam mesin pembersih sungai itu.

Katanya alat berkenaan mempunyai beberapa ciri antaranya boleh berfungsi dengan baik di atas air dan mempunyai turbin bagi membolehkannya berpusing supaya sampah dapat ditarik ke arah mesin.

“Alat ini akan terapung dan di bawahnya ada turbin yang akan berpusing apabila berada di dalam air untuk membawa sampah ke mesin pembersih,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Kalau Belum Ajal… Bahu Pemandu Ditembusi Besi

Seorang pemandu sangat bernasib baik kerana masih hidup selepas bahunya ditembusi batang besi selepas terbabit dalam satu kemalangan di tengah China.

Mail Online melaporkan, dalam kejadian di Xiaogan di wilayah Hubei, trak pikap yang dipandu lelaki itu hilang kawalan selepas tayarnya pecah menyebabkan kenderaan itu merempuh batang besi pembahagi jalan.

Kemalangan itu menyebabkan sebatang besi pembahagi jalan sepanjang satu meter menembusi cermin kenderaan itu dan terus menusuk bahu lelaki berkenaan menyebabkan dia tidak boleh bergerak.

Walaupun keadaannya mengerikan, lelaki itu tetap tenang dan menunggu untuk diselamatkan oleh anggota bomba.

Mangsa berjaya dibawa keluar 15 minit kemudiannya selepas anggota bomba memotong besi berkenaan.

Menurut laporan media tempatan, lelaki itu kini berada dalam keadaan stabil di hospital selepas doktor mengeluarkan batang besi berkenaan menerusi pembedahan selama dua jam. – Agensi


‘Kau Curang!’ – Suami Tembak Kepala Isteri Selepas Kantoi Berasmara Dengan Lelaki Lain Di Rumah

Seorang lelaki didakwa menembak mati isterinya berusia 19 tahun selepas dia pulang ke rumah dan mendapati mangsa berada di atas katil dengan lelaki lain.

Osmara J. Martinez, ditembak tepat di kepala dalam kejadian yang berlaku di Tehuantepec, selatan Mexico.

Menurut laporan La Prensa, polis mengesyaki mangsa dibunuh oleh suaminya, Alfonso E.R, 26, selepas mendapati Osmara melakukan hubungan intim dengan lelaki lain.

Semasa kejadian, lelaki ketiga itu berjaya melarikan diri tetapi mangsa yang turut cuba melarikan diri ditembak di lorong kejiranan mereka.

Beberapa saudara Osmara datang dan cuba menyelamatkannya tetapi gagal dan mangsa meninggal dunia di tempat kejadian.

Osmara berkahwin dengan Alfonso semenjak dia berusia 14 tahun selepas berhenti sekolah. Pada ketika itu, ibu bapa mangsa tidak bersetuju dengan perkahwinan mereka.

Polis berjaya menahan suspek yang ketika itu berada dalam keadaan mabuk dengan kesan jerut di leher dipercayai cuba membunuh diri.


Covid-19: Kembali Meningkat, 5,244 Kes Positif Hari Ini

PUTRAJAYA : Kementerian Kesihatan (KKM) melaporkan 5,244 kes baharu Covid-19 menjadikan jumlah jangkitan meningkat kepada 711,006 kes setakat ini.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 2,001 kes.

Ia diikuti Negeri Sembilan dengan 677 kes, Sarawak (577), Kuala Lumpur (531), Johor (282), Pahang (245), Kedah (189), Melaka (180), Pulau Pinang (159), Sabah (129), Kelantan (81), Labuan (77), Perak (75), Terengganu (27), Putrajaya (13) dan Perlis (1).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyeludup Campak Rokok Ke Laut Elak Dicekup Polis Marin

TAWAU, 12 Okt: Bagi mengelakkan daripada dicekup anggota Pasukan Polis Marin (PPM) sekumpulan penyueludup mencampakkan rokok ke dalam laut sebelum memecut bot mereka memasuki perairan negara jiran.

Komander PPM Wilayah 4 Sabah, ACP Mohamad Pajeri Ali dalam satu kenyataan hari ini  berkata pemeriksaan ke atas longgokan barang yang dibuang didapati mengandungi rokok kretek jenama Menara International (760 karton) dan Ares (65 karton) bernilai RM82,500 (nilai termasuk cukai).

Beliau berkata pasukan operasi Ops Gelora Khas yang membuat pemerhatian selama dua jam mengesan bot suspek pada 4 pagi semalam di perairan laut Icebox.

” Anggota pasukan  cuba menghampiri bot suspek, namun suspek yang menyedari kehadiran pasukan keselamatan bertindak memecut laju bot mereka dalam usaha melarikan diri.

“Ketika dikejar oleh anggota PPM, suspek membuang longgokan barangan ke laut  sebelum memasuki perairan Indonesia,” katanya.

Mohamad Pajeri berkata kesemua barangan rampasan di bawa ke Pangkalan Markas Operasi PPM Tawau untuk tindakan lanjut.


‘Buka pintu, tengok anak sudah kaku kebiruan’ – Budak 4 tahun maut terkena renjatan elektrik, pegang handphone tengah cas selepas mandi

Innalilahiwainnailaihirojiun. Tinggal beberapa hari lagi untuk menyambut hari raya, namun keluarga ini menerima berita sedih apabila anak perempuan mereka berusia empat tahun meninggal dunia akibat terkena renjatan elektrik.

Tiada sesiapa yang inginkan kejadian itu berlaku, apakan daya jika sudah takdirnya tertulis begitu.

PERINGATAN buat semua ibu bapa yang ada anak kecil. Saya dikejutkan dengan berita pemergian anak sepupu pada 2 Jun 2019 di waktu semua orang tengah sibuk dengan persiapan hari raya yang bakal tiba 2-3 hari lagi.

Arwah sangat gemar bermain telefon. Pada zaman ini, boleh dikatakan 90 peratus kanak-kanak, tiada yang tak pandai main telefon. Arwah baru saja selesai dimandikan oleh bapanya. Selepas keluar dari tandas, bapa kata,”Tunggu sekejap, nanti papa siapkan”

Si bapa masuk ke tandas untuk engambil kain tuala dan selang beberapa minit, terdengar bunyi benda terjatuh. Apabila si bapa membuka pintu, dilihatnya si anak sudah kaku dan badannya kebiruan. Terus si bapa mencapai kain dan menarik anaknya.

Tetapi apakan daya, Tuhan sudah mengatur segala-galanya. Sudah takdir ajal maut tertulis. Si anak dengan tubuh basah terus pegang telefon yang sedang dicas. Kita tak tahu, kita tak nampak bahaya ada di sekeliling kita.

Arwah meninggal sebab terkena renjatan elektrik pada telefon bimbit. Al-fatihah buat Nur Fadila berusia empat tahun. Damailah di sana wahai anak syurga. Semoga menjadi peringatan buat golongan ibu bapa di luar sana. Salam takziah buat keluarga mangsa. Sumber: Cikna Nana


COVID-19: Eropah Catat Lebih 1 Juta Kes Positif

SOLNA (SWEDEN): Pusat Kawalan Penyakit Eropah (ECDC) mengesahkan bahawa benua itu kini mencatatkan lebih sejuta kes positif dan hampir 100,000 kematian akibat wabak COVID-19.

Menurut statistik dalam laman web ECDC, Sepanyol merekodkan jumlah jangkitan tertinggi membabitkan 191,726 kes, diikuti Itali, Jerman, Britain dan Perancis.

Itali bagaimanapun melaporkan sebanyak 23,227 korban yang mengatasi Sepanyol, Perancis, Britain dan Belgium.

Perangkaan itu menunjukkan Eropah menyumbang hampir separuh daripada keseluruhan kes jangkitan pada peringkat global dan lebih separuh daripada jumlah kematian.

Sementara itu di Amerika Syarikat (AS) pula, gabenor negeri saling bertikam lidah dengan Presiden, Donald Trump, berhubung dakwaan bahawa mereka sudah menjalankan ujian yang mencukupi dan perlu dilepaskan daripada perintah berkurung.

Jumlah kematian global akibat pandemik berkenaan kini mencecah lebih 164,000 mangsa. – Agensi


Sabah Negeri Pertama Di Dunia Tukar Sisa Kayu Tropika Kepada Bio Plastik

KOTA KINABALU: Sabah menjadi negeri pertama di dunia menggunakan aplikasi teknologi menukar sisa kayu tropika industri pembalakan kepada bio plastik.

Ketua Menteri, Datuk Seri Mohd Shafie Apdal berkata penghasilan bio plastik itu dilihat mampu mengurangkan pencemaran berbanding penggunaan plastik sedia ada dipasaran ketika ini.

Dikenali sebagai Projek Benta X, Mohd Shafie berkata projek berkenaan dijangka bermula tahun hadapan dan pembinaan kilang  mengambil masa selama 24 bulan.

“Kos keseluruhan projek pula kira-kira RM45 bilion namun perbelanjaan permulaan menelan belanja lebih RM1 bilion.

“Menerusi projek ini, kita jangka boleh hasilkan lebih 10 juta tan bio resin dalam jangka masa 15 tahun.

“Teknologi seumpama ini sudah digunakan di Amerika Syarikat namun mereka menggunakan sisa jagung serta ubi kayu.

“Bagaimanapun, ia agak kurang bertepatan dengan kita kerana dua bahan ini adalah kegunaan makanan bagi manusia dan haiwan, “katanya ketika sidang media selepas menyaksikan Majlis Menandatangani Perjanjian Persefahaman (MoU) antara Benta Wawasan Sdn Bhd, Biosea Corporation Sdn Bhd dan Lax Global Resources Sdn Bhd.

Mohd Shafie berkata kerjasama berkena amat baik untuk kita berupaya mengeluarkan bio plastik yang menjadi tuntutan kepada dunia hari ini kerana memahami masalah pencemaran utama kini berkaitan plastik.

“Kita mahu menyumbang supaya dunia berubah kepada kaedah lebih baik dan hijau,” katanya. -SabahNewsToday


Kes Baharu Covid-19 Di Sabah Terus Meningkat

KOTA KINABALU: Kes membabitkan pandemik Covid-19 di Sabah terus meningkat dengan angka mencecah 1,514 kes hari ini.

Angka berkenaan adalah yang tertinggi setakat ini berbanding jumlah kes harian yang pernah direkodkan.

Jurucakap Covid-19 Sabah, Datuk Seri Masidi Manjun berkata, jumlah berkenaan sekali lagi meningkat sebanyak 131 kes berbanding semalam yang merekodkan 1,383 kes.

Katanya, antara yang dilihat menyumbang kepada peningkatan mendadak kes baru itu adalah membabitkan daerah Penampang.

“Penampang merekodkan sebanyak 228 kes dan 60.5 peratus kes adalah membabitkan kontak rapat manakala 33.3 peratus lagi adalah melalui saringan bergejala.

“Bagi daerah Keningau pula, sebanyak 140 kes baru direkodkan hari ini dan diikuti Papar 92 kes serta Beluran 78 kes,” katanya dalam kenyataan media yang dikeluarkan hari ini.

Masidi berkata, bagi daerah Kota Kinabalu pula, sebanyak 263 kes dicatatkan hari ini dan kekal sebagai kes positif tertinggi di Sabah.

Sementara itu, Masidi berkata, 1,005 daripada 1,514 kes hari ini terletak dalam kategori 1 dan 2, manakala 13 lagi dalam kategori 3.

Katanya, bagi kategori 4 serta 5 pula masing-masing mencatatkan tiga pesakit dan selebihnya masih dalam siasatan Jabatan Kesihatan Negeri Sabah (JKNS).

“Satu kluster baru yang direkodkan hari ini ialah Kluster Batu 27 Sook di Keningau yang mencatat jumlah kumulatif sebanyak 55 kes termasuk 50 kes baru hari ini,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Individu Masuk Labuan Wajib Lakukan Saringan, Kuarantin Sehingga 14 Hari

KUALA LUMPUR: Kerajaan bersetuju mengenakan beberapa sekatan tambahan bagi kemasukan pengembara ke Labuan bermula 27 Mei hingga 9 Jun susulan peningkatan kes Covid-19 di wilayah terbabit.

Menteri Kanan Keselamatan, Ismail Sabri Yaakob berkata, pengembara wajib menjalani ujian saringan RT-PCR tiga hari sebelum memasuki Labuan termasuk melakukan kuarantin wajib selama 10 hingga 14 hari

“Kuarantin 10 hari di rumah bagi penduduk asal Labuan, kuarantin 10 hari di rumah atau hotel bagi penjawat awam serta kuarantin 14 hari di hotel bagi pelawat asing dari luar negara,” katanya ketika melaporkan perkembangan harian pelaksanaan PKP mengekang penularan Covid-19.

Ismail berkata, bagi pengguna kad harian transporters pula mereka diwajibkan mengambil ujian PCR setiap dua minggu dan wajib menjalani ujian RTK antigen setiap minggu.

Sementara itu katanya, aktiviti sign on atau off perkapalan juga ditangguhkan.

“Sign off dibenarkan dengan 14 hari kuarantin dan wajib menjalani satu ujian RT PCR

“Kapal Kumpit ditangguhkan buat sementara waktu,” katanya.


Turki, Greece Dilanda Gempa Bumi Kuat… Air Laut Melimpah Atas Jalan

Gempa bumi yang melanda Laut Aegea pada Jumaat mengakibatkan gegaran kuat dirasai di Turki dan Greece sehingga menyebabkan enam individu terbunuh.

Di bandar Izmir misalnya, 20 bangunan runtuh akibat gegaran berukuran 7.0 itu.

Malah, di Turki sahaja, kejadian itu turut menyebabkan lebih 200 individu mengalami kecederaan.

Menerusi foto tersebar, banyak kenderaan rosak akibat dihempap runtuhan bangunan.

Rakaman dari stesen televisyen turut memaparkan air melimpahi jalan di Cesme dan Seferihisarin.

Selain itu, ia turut melanda kasawan Samos di Greece yang mana ia disifatkan sebagai tsunami mini.

Namun sehinga kini tiada sebarang amaran tsunami dikeluarkan. – CNN


Terkini: Tujuh Orang Direkodkan Maut Akibat Covid-19 Di Indonesia

Menerusi perkembangan terbaharu Covid-19 di Indonesia, sebanyak tujuh orang dilaporkan meninggal dunia semalam.

Jurucakap, Achmad Yurianto, mengesahkan perkara berkenaan kepada CNN Indonesia.

”Ada tujuh sekarang, tapi esok mungkin boleh bertambah,” kata beliau.

Sebelum itu, pada hari yang sama, Yurianto melaporkan jumlah mereka yang meinggal dunia hanya lima orang.

#DataTerbaruCoronaAchmad Yurianto mengatakan menyatakan jumlah pasien meninggal dunia akibat corona bertambah menjadi tujuh orang. Sebelumnya disebutkan ada lima pasien yang meninggal.Berikut pernyataannya: https://t.co/KuwxZM5YLK #CNNIndonesia pic.twitter.com/XglKjPLTcI


SPRM Tahan Anggota Polis Terima Rasuah Daripada Warga Pakistan

KOTA KINABALU: Seorang anggota polis berpangkat Lans Koperal ditahan Suruhanjaya Pencegahan Rasuah Malaysia (SPRM) selepas dipercayai menerima wang rasuah, hari ini.

Anggota polis yang bertugas di salah sebuah daerah di negeri itu ditahan selepas dipercayai meminta dan menerima rasuah sebanyak RM3,500.

Menurut sumber, wang berkenaan diminta daripada seorang lelaki warga Pakistan sebagai balasan untuk memulangkan semula barangan ditahan.

Katanya, barangan yang dimaksudkan adalah sebuah motosikal, buku hutang dan passport milik warga Pakistan terbabit.

“Suspek yang berusia dalam lingkungan 20an itu ditahan di sebuah daerah kira-kira jam 11.30 pagi.

“Turut dirampas, wang tunai sebanyak RM3,500 yang dipercayai diterima secara rasuah,” katanya dalam kenyataan media yang dikeluarkan, hari ini.

Sementara itu, Pengarah SPRM Sabah, S. Karunanithy ketika dihubungi mengesahkan penahanan berkenaan.

Katanya, suspek disiasat mengikut Seksyen 17(a) Akta Suruhanjaya Pencegahan Rasuah Malaysia 2009.

“Suspek akan ditahan selama 24 jam untuk siasatan lanjut,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PATI Sanggup Gadai Nyawa Redah Laut Masuk Sabah

TAWAU : Tujuh pendatang asing tanpa izin (PATI) termasuk tiga kanak-kanak sanggup gadai nyawa redah lautan semata-mata mahu menyeludup masuk ke negara ini melalui perairan Tawau.

Bagaimanapun, dalam kejadian jam 8.35 malam itu, tindakan kesemua PATI berusia antara dua hingga 38 tahun itu membawa padah apabila ditahan Tim Op Cegah Pati (OCP) Daratan dalam operasi di Kampung Kurnia Jaya, Batu 4 Jalan Apas, di sini.

Komander Angkatan Tugas Bersama 2 (ATB 2) Brigadier Jeneral Abdul Karim Ahmad berkata, tangkapan dibuat selepas pihaknya menerima maklumat risikan berhubung kemasukan PATI ke daerah itu.

“Ketika pemantauan dibuat, sebuah kenderaan jenis Proton Iswara dikesan sedang bergerak keluar dari kampung terbabit dan dipercayai membawa PATI yang baru tiba dari Pulau Sebatik, Indonesia.

“Tim OCP Daratan kemudian bertindak mengekori kenderaan terbabit sehingga berhenti di bangunan kedai di Jalan Habib Sheikh Sabindo dan hasil pemeriksaan terdapat tujuh warga Indonesia yang tidak memiliki dokumen pengenalan diri yang sah,” katanya dalam kenyataan di sini, pada Selasa.

Katanya lagi, pemeriksaan pada kenderaan itu dipercayai digunakan oleh ejen untuk membawa PATI berkenaan bergerak masuk ke dalam Tawau.

“Pemandu kenderaan yang juga warga tempatan berusia 58 tahun ditahan dan hasil pemeriksaan pada PATI berkenaan mendapati mereka cuba masuk secara haram melalui perairan Tawau dengan menaiki bot yang diuruskan ejen lain dari Pulau Sebatik menuju ke daerah ini.

“Sebaik tiba, mereka diambil oleh ejen dari Tawau sebelum dihantar ke destinasi yang ditetapkan,” katanya. – SINAR


Suspek Ditahan Hina Agong Sebenarnya Sakit Mental- KPN

Kuala Lumpur, 2 Mac: Ketua Polis Negara, Tan Sri Dato’ Seri Abdul Hamid Bador mengesahkan salah seorang individu yang menghina Yang Dipertuan Agong (YDPA) baru-baru ini memiliki rekod sakit mental.

Beliau berkata demikian dalam satu sidang media bersama Panglima Angkatan Tentera Malaysia di Bukit Aman, pagi ini.

“Ada satu kes ni di mana suspek yang kita telah tangkap ini sebenarnya tidak sihat dari segi psikologi. Ada rekod,” kata beliau.

Beliau turut menasihati orang ramai agar bersabar dan berhemah dalam menggunakan hak bersuara.

“PDRM akan hormati demokrasi sama ada nak bercakap, menulis atau berkumpul.

“Undang-undang tidak menyekat, undang-undang itu sebenarnya untuk mengatur serta memberi jaminan kepada orang yang bercakap, melakukan dan mendengar, satu keadaan yang selamat dan teratur,” katanya.

Dengar ucapan beliau berkenaan hal ini pada minit 20:42.

Individu berkenaan sebelum ini telah menimbulkan kemarahan orang ramai setelah satu kemas kini dimuat naiknya dipercayai mengandungi kata-kata berbentuk perhinaan terhadap (YDPA).

Tindakannya dipercayai kerana rasa tidak puas hati dengan keputusan diambil YDPA dalam menyelesaikan kemelut politik yang berlaku sejak minggu lepas.


Polis tahan 13 ahli kumpulan pengganas, pelindung

KOTA KINABALU: Pesuruhjaya Polis Sabah Datuk Omar Mammah mengucapkan tahniah kepada beberapa pasukan polis dari cawangan elit selepas berjaya menahan 13 individu dalam satu operasi bersepadu dalam usaha menangani ancaman militan di negeri ini bulan lalu.

Beliau berkata operasi antara 11 dan 12 Mac itu dilaksanakan pasukan Cawangan Khas dan Unit Komando 69 di sekitar Semporna dan Tambunan.

“13 suspek iaitu 12 warga Filipina dan seorang warga tempatan ditahan dipercayai terlibat dalam menganggotai beberapa kumpulan pengganas iaitu Abu Sayyaf (ASG), Pengganas Maute atau Kumpulan Royal Sulu Force (RSF).

“Ada dalam kalangan suspek ditahan selepas dipercayai memberi perlindungan kepada elemen pengganas asing yang menjadikan Sabah sebagai tempat persembunyian,” katanya.

Menurutnya kesemua tahanan disiasat di bawah Akta Kesalahan Keselamatan (Langkah-Langkah Khas) 2012 (Akta 747) kerana dipercayai melakukan kesalahan di bawah Akta 574 Kanun Keseksaan Bab VIA iaitu kesalahan berkaitan keganasan.

Beliau berkata demikian semasa sidang media selepas Perhimpunan Bulanan (April) Ibu Pejabat Polis Kontinjen (IPK) pada Rabu.

Sementara itu, katanya, prestasi terbaik Kontinjen Sabah turut terbukti apabila berjaya menduduki tangga kedua untuk perbandingan indeks jenayah bagi tempoh tiga bulan pertama.

Tambahnya Sabah turut meraih tangga ke 10 daripada 14 kontinjen di negara ini dengan berjaya menyelesaikan kes sebanyak 48.94 peratus.

“Kejayaan melalui kes narkotik turut memberangsangkan apabila Kontinjen Sabah berjaya menahan sejumlah 304 individu termasuk pengedar dan pengedar kecil-kecilan dalam 232 kes sepanjang 1 Januari sehingga 31 Mac tahun ini berbanding hanya 222 individu tahun lalu.

“803 individu turut ditahan selepas didapati memiliki dadah dan 3013 suspek ditahan bagi kes positif saringan urin tahun ini manakala tangkapan di bawah Akta Dadah

Berbahaya (Langkah-Langkah Pencegahan Khas) 1985 meningkat kepada 12 orang berbanding hanya tujuh tangkapan tahun lalu,” katanya.

Menurutnya sepanjang tiga bulan pertama, Kontinjen Sabah berjaya merampas pelbagai jenis dadah iaitu syabu seberat 9,000.52 gram diikuti daun ketum seberat 6.168.69 gram, ganja seberat 1,634.23 gram, ketamin 77.89 gram serta ecstasy dan erimin 5 masing-masing 32 dan 0.65 biji.

“Dalam tempoh ini juga, Kontinjen Sabah berjaya menahan lima pelajar termasuk tiga pelajar sekolah menengah dan merampas 4,202 gram syabu serta 271 gram ganja di Sandakan, Lahad Datu dan ibu negeri,” katanya. – Utusan Borneo


APMM Selamatkan Mangsa Bot Karam Di Perairan Pulau Sebatik

TAWAU: Agensi Penguatkuasaan Maritim Malaysia berjaya menyelamatkan dua mangsa bot jongkong karam di kawasan perairan Sungai Pukol, Pulau Sebatik, dekat sini, petang semalam.

Dalam kejadian jam 5 petang itu, bot jongkong dinaiki dua lelaki berkenaan mengalami kerosakan enjin sebelum dipukul ombak dan karam kira-kira satu batu nautika dari barat laut muara Sungai Pukol.

Bagaimanapun, kedua-keduanya masing-masing berumur 35 dan 40 tahun bernasib baik apabila kapal ronda Maritim Malaysia Tawau yang sedang melakukan Operasi Cegah PATI di perairan itu berjaya mengesan kedudukan mereka.

Pengarah Zon Maritim Tawau, Kapten Maritim Siva Kumar Vengadasalam, berkata anggota bot ronda mengesan bot jongkong yang hampir tenggelam sepenuhnya sebelum menemui kedua-dua lelaki terbabit dalam keadaan terapung.

“Selepas diselamatkan, kedua-dua mangsa yang tidak mengalami sebarang kecederaan itu dibawa pulang ke Sungai Melayu, di Pulau Sebatik kira-kira jam 8.30 malam selepas keadaan cuaca kembali tenang,” katanya dalam kenyataan hari ini.

Mengulas lanjut, Siva Kumar menjelaskan kawasan perairan Tawau ketika ini sedang menghadapi fasa peralihan monsun dan dijangka berterusan sehingga lewat bulan Mei depan.

Jelasnya lagi, fasa itu tidak mempunyai corak tiupan angin yang konsisten malah dijangka menerima tiupan angin yang lemah iaitu kurang dari lima knot pada aras permukaan dan sentiasa berubah selain berpotensi berlakunya ribut petir.

“Justeru, komuniti maritim diingatkan supaya sentiasa mengambil langkah-langkah keselamatan termasuk memakai jaket keselamatan selain memastikan keadaan enjin dan bot berada dalam keadaan yang baik,” katanya.

Orang ramai yang berdepan situasi kecemasan di laut boleh menghubungi Pusat Operasi Zon Maritim Tawau, di talian 089-752115 atau MERS 999.


Kebakaran Di Membakut, Identiti Tujuh Beranak Rentung Dikenal Pasti

BEAUFORT: Tujuh beranak yang rentung dalam kebakaran di Kampung Lampijas, di Membakut, Beaufort, awal pagi tadi, sudah dikenal pasti.

Mangsa, Nadia, 25, dan enam lagi anaknya iaitu Nana Romel, 14; Aisa Romel, 13; Shasha Romel, 10; Danial Romel, 7; Faisal Romel, 5; dan Samasan Romel, 2.

Ketua Polis Daerah Beaufort Deputi Superintendan Azmir Abd Razak berkata, kejadian 1.15 pagi membabitkan sebuah keluarga.

Semua mangsa yang ditemukan rentung dipercayai tidak dapat keluar dari rumah disebabkan gagal membuka pintu jeriji rumah yang berkunci.

“Tiga individu, masing-masing ketua keluarga berusia 34 tahun dan seorang anaknya serta anak saudaranya bagaimanapun selamat,” katanya ketika dihubungi, hari ini.

Menurutnya, mereka juga melecur di bahagian badan dan sudah dihantar ke Hospital Beaufort untuk rawatan lanjut.

“Punca kejadian masih dalam siasatan pihak forensik Jabatan Bomba dan Penyelamat Malaysia (JBPM),” katanya.


Beri Dokumen Kuasa Persekutuan, Sabah Hanya Bantu Jika Betul Anak Sabahan

KOTA KINABALU: Pemberian dokumen kepada kanak-kanak tanpa negara yang salah seorang ibu bapa mereka rakyat Sabah tertakluk kepada kuasa Kerajaan Pusat bukannya kerajaan negeri.

Ketua Menteri, Datuk Seri Mohd. Shafie Apdal berkata, kerajaan negeri bagaimanapun bersedia memberikan bantuan demi membela nasib golongan kanak-kanak tersebut kerana mereka juga adalah anak orang Sabah dan berhak untuk mendapat kemudahan lain terutama pendidikan.

Beliau bagaimanapun menegaskan langkah tersebut bukannya bermaksud memberi dokumen kepada warga asing, malah kerajaan tidak pernah berkompromi dan sentiasa menahan pendatang asing tanpa izin (PATI) yang berada di negeri ini.

“Kalau bapanya orang asing, ibunya orang asing sudah tentu mereka bukan Sabahan. Saya bukan memperjuangkan orang asing tetapi saya berjuang untuk Sabahan.

“Takkan anak dia yang lahir sama ada ibu dia sebagai orang Sabah atau bapa dia orang Sabah, hanya kerana salah seorang ibu bapa bukan Sabahan maka kita menafikan mereka kemudahan seperti sekolah kerana tiada dokumen,” katanya kepada pemberita di sini hari ini.

Selasa lalu, Timbalan Menteri Dalam Negeri dalam jawapan lisan kepada persoalan mengenai kanak-kanak yang dilahirkan tanpa negara berkata, kerajaan bersedia membantu golongan tersebut jika salah seorang ibu bapa mereka rakyat Malaysia.

Mohd. Shafie yang kemudiannya memberi reaksi kepada langkah tersebut berkata, kerajaan negeri mengambil langkah positif membantu golongan itu atas dasar perikemanusiaan terutama bagi yang mempunyai ibu atau bapa orang Sabah.

Hasrat murni beliau itu bagaimanapun disalah tafsir oleh segelintir pihak yang menuduh kononnya dokumen akan diberikan kepada PATI.

Mengulas lanjut, tegas beliau, tiada istilah pemberian kad atau apa dokumen sekalipun daripada kerajaan negeri kepada golonan itu kerana kuasa tersebut ada pada Kerajaan Pusat dan pihaknya hanya menghulurkan bantuan.

Sementara itu katanya, cadangan yang dibuat sebelum ini adalah pemberian kad khas kepada warga asing yang mempunyai passport sah dan bekerja dalam sektor perladangan untuk mengelakkan mereka ditangkap.

Katanya, cadangan itu dikemukakan selepas beberapa majikan dalam sektor perladangan mengadu masalah iaitu kekurangan pekerja sehingga menjejaskan pengeluaran hasil.

“Bukannya kita bagi dokumen, kalau orang Filipina dia kena pakai pasport Filipina tetapi untuk bekerja bagi mereka dokumen itu, biar semua tahu mereka orang Filipina yang bekerja di Sabah supaya tidak ditangkap setiap bulan, kita minta mereka didaftarkan.

“Saya berbincang dengan pengusaha ladang mereka mengadu kekurangan pekerja asing kalau buah ada tiada pekerja, buruh tempatan tidak mencukupi,” katanya. – BorneoToday


Hanya Kota Kinabalu Catat Kes Baharu Covid-19 Lebih 50 Kes Di Sabah

KOTA KINABALU: Kota Kinabalu adalah satu-satunya daerah di Sabah yang mencatatkan angka kes harian Covid-19 baharu melebihi paras 50 kes ke atas, semalam.

Jurucakap perkembangan harian Covid-19 Sabah, Datuk Masidi Manjun berkata kecuali Kota Kinabalu, semua daerah lain mencatatkan bawah 50 kes.

“Kota Kinabalu mencatat 84 kes berbanding 47 kes yang direkodkan kelmarin. Sementara itu, majoriti daerah mencatatkan penurunan kes.

“Antaranya ialah daerah Kota Belud sebanyak 41 kes, Tuaran (30); Beaufort (19); Papar (18); Kinabatangan (6); Penampang (15) dan Sandakan (7),” katanya dalam satu kenyataan media yang dikeluarkan, semalam.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata jumlah kes baharu Covid-19 semalam kekal mencatatkan sebanyak tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu Covid-19 pada hari ini (semalam) adalah sebanyak 447 kes, menjadikan jumlah kumulatif sebanyak 217,949 kes.

“Sebanyak dua kes kematian dilaporkan pada hari ini iaitu di Kuala Penyu dan Kota Marudu.

“Bilangan pesakit Covid-19 sembuh ialah 427 menjadikan jumlah kumulatif 206,999 orang.

“Manakala 1,841 pesakit sedang menerima rawatan iaitu 747 orang di hospital, 1,077 orang di Pusat Kuarantin dan Rawatan Berisiko Rendah (PKRC) Awam, 16 orang di Pusat Tahanan Sementara (PTS) manakala seorang di fasiliti swasta,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Marin Sabah Kenal Pasti Pulau Untuk Dijadikan ‘Check Point’

SANDAKAN: Pasukan Polis Marin (PPM) sedang melihat beberapa pulau di Sabah untuk dijadikan sebagai Pusat Pemeriksaan di Laut (Sea Check Point atau SCP) bagi meningkatkan tugasan mengawal keselamatan di perairan negara.

Komander PPM Wilayah 4 Sabah ACP Mohamad Pajeri Ali berkata langkah itu bagi memantau aktiviti perdagangan tukar barang (barter trade), selain mengekang aktiviti penyeludupan dan jenayah rentas sempadan.

“Ini termasuk menjadikan Pulau Bakungan Kecil berdekatan sempadan dengan negara jiran (Filipina) sebagai SCP.

“Pulau-pulau lain yang akan dijadikan sebagai SCP ialah Pulau Karakit di Kudat, Pulau Aada di Lahad Datu, Pulau Sebatik di Tawau dan Pulau Siamil di Semporna,” katanya selepas meninjau operasi PPM Sandakan di perairan, termasuk melawat beberapa pulau berhampiran sempadan semalam.

Mohamad Pajeri berkata PPM akan mengambil alih penugasan menjaga keselamatan perairan negara di Pulau Tabawan, Kunak daripada Angkatan Tentera Malaysia (ATM) dalam masa terdekat.

Beliau menjelaskan pulau itu merupakan kawasan strategik dalam mengekang aktiviti jenayah rentas sempadan berikutan kedudukannya yang berhampiran Lahad Datu, Kunak dan Semporna.

Mengenai keselamatan pelancong di pulau peranginan, beliau berkata PPM sentiasa memberi keutamaan terhadap aspek itu dengan mengadakan rondaan secara kerap.

Selain itu, Mohamad Pajeri berkata pihaknya mengambil inisiatif untuk mengadakan pertemuan dengan pengurusan pulau peranginan dan penduduk setempat bagi memastikan mereka dalam keadaan selamat dan mengumpul maklumat berguna untuk memantapkan lagi tugas mengawal keselamatan.

Beliau berkata pihaknya juga akan memastikan pergerakan bot pelancong ke pulau peranginan sentiasa dalam keadaan selamat tanpa sebarang gangguan.

Mengenai kegiatan penyeludupan termasuk telur penyu, Mohamad Pajeri berkata PPM sentiasa fokus dalam mengekang penyeludupan yang mana pihaknya telah merampas kira-kira 9,000 telur penyu untuk dijual di pasar Sandakan dan telur haiwan berkenaan kemudian diserahkan kepada Taman Pulau Penyu untuk penetasan.

Pada tinjauan itu, Mohamad Pajeri turut bertemu dengan staf Taman-Taman Sabah di Pulau Selingan, yang menempatkan ibu pejabat Taman Pulau Penyu dan pihak pengurusan sebuah peranginan di Pulau Lankayan serta berkesempatan menyambut sekumpulan pelancong yang tiba di pulau berkenaan.

Beliau juga meninjau Pulau Bakungan Kecil daripada bot ronda PPM yang merupakan pulau paling hampir dengan sempadan negara Filipina.

Selain itu, Mohamad Pajeri berpeluang menyaksikan sebuah bot ronda PPM menahan dan memeriksa sebuah kapal nelayan tempatan yang sedang menarik sebuah lagi kapal nelayan yang rosak ke Sandakan untuk dibaik pulih.

Pemeriksaan ke atas kapal itu, yang diketuai oleh Pegawai Pemerintah PPM Sandakan DSP Rusdin Banin, mendapati tiada salah laku oleh kapal berkenaan dan kapal itu dinasihati mengambil langkah keselamatan dalam pelayaran ke Sandakan.


Sabah Benarkan Sektor Penerbangan & Pelancongan Domestik Beroperasi

KOTA KINABALU: Sektor pelancongan Sabah yang terjejas teruk akibat Perintah Kawalan Pergerakan (PKP) kini mula dibuka kembali bagi pasaran domestik.

Ketua Menteri, Datuk Seri Panglima Mohd Shafie Apdal berkata, beberapa sektor lain turut dibuka iaitu aktiviti kebudayaan, perkhidmatan ikhtisas dan profesional, kedai menjual kenderaan bermotor dan jentera berat serta pengangkutan udara.

Katanya, pembukaan sektor-sektor ekonomi itu selaras dengan pelaksanaan PKP tahap lima di negeri ini.

Maklumat terperinci sektor-sektor yang dibenarkan beroperasi bermula hari ini adalah seperti berikut:-

A. SEKTOR PELANCONGAN, KEBUDAYAAN DAN ALAM SEKITAR

Aktiviti yang dibenarkan di bawah Sektor Pelancongan, Kebudayaan dan Alam Sekitar serta rangkaiannya adalah seperti berikut:

1) Pelancongan Domestik (Dalam Negeri Sabah sahaja)

i Aktiviti yang melibatkan penginapan, adventure dan recreation, tempat menarik, food and beverage, ticketing services, pengangkutan dan lain-lain yang berkaitan.

ii Semua operasi perhotelan adalah dibenarkan kecuali fasiliti hotel seperti surau, gimnasium, spa, sauna, lounge, kolam renang, bilik mesyuarat, dewan seminar, bilik latihan dan buffet.

Aktiviti seni budaya meliputi kegiatan seni kraf, visual, pakaian tradisi, makanan tradisi, muzik dan tari (yang tidak melebihi 10 orang) serta penyelidikan dan pendidikan budaya dan lain-lain.

3) Alam Sekitar, Hidupan Liar dan Taman-Taman Negeri

i Aktiviti yang meliputi kunjungan riadah, kajian, penyelidikan dan pemantauan Alam Sekitar termasuk perkhidmatan yang ditawarkan di Taman-Taman Sabah dan santuari seperti Tabin Wildlife Resort, Danum Valley, Maliau Basin, Imbak Canyon, Pusat Pemulihan Orangutan Sepilok, Taman Hidupan Liar Lok Kawi, Santuari Hidupan Liar Hilir Kinabatangan, KK Wet Land dan termasuk aktiviti-aktiviti yang diuruskan oleh pihak swasta.

ii Aktiviti yang meliputi Penuaian Sarang Burung, pengeluaran permit dan lesen hidupan liar dan lain-lain aktiviti yang dibenarkan. Pelaksanaan semua aktiviti dalam sektor ini dan rangkaiannya hendaklah mematuhi Standard Operating Prosedure (SOP) Kementerian Kesihatan Malaysia (KKM) dan pihak yang berkaitan.

Aktiviti yang dibenarkan di bawah sektor ini dan rangkaiannya adalah seperti berikut:

1). Aktiviti latihan sukan individu, sukan elit dan sukan berprestasi tinggi seperti olahraga, golf, tenis, E-sport, sukan bermotor (cubprix), boling padang, memanah, menembak, angkat berat, berbasikal, pelayaran, pentanque, squash, ping pong, silambam, wushu, karate (kata), taekwondo (kata) dan bina badan.

2). Aktiviti sukan massa dan rekreasi yang melibatkan orang awam yang tidak lebih dari 10 orang dalam satu kumpulan pada satu-satu masa seperti golf, berbasikal, sukan bermotor, jogging, senamrobik dan lainlain aktiviti senaman jasmani.

3). Rangkaian kemudahan sukan dan rekreasi (outdoor) seperti golf driving range, jogging track, boling padang, lapang sasar memanah, lapang sasar menembak dan taman awam sama ada di bawah kawalan Kerajaan atau swasta atau milik individu. Pelaksanaan semua aktiviti dalam sektor sukan dan rangkaiannya hendaklah mematuhi SOP KKM dan pihak berkuasa berkaitan.

Sukan-sukan yang tidak dibenarkan ialah seperti sukan yang melibatkan perhimpunan penyokong, acara berkumpulan diluar yang melebihi 10 orang, indoor sport, acara di kolam renang dan jenis-jenis sukan bersentuhan (contact sport).

C. SEKTOR PERKHIDMATAN IKHTISAS DAN PROFESSIONAL

Aktiviti yang dibenarkan di bawah sektor perkhidmatan ikhtisas dan professional serta rangkaiannya adalah perkhidmatan oleh Jurutera, Peguam, Arkitek, Akauntan, Perunding Kewangan, Jurunilai, Juruukur Bahan, Juruukur Tanah, Ahli Farmasi, Kaunselor, Ahli Geologi, Dietrician, Dentist, Juru Fisioterapi, Optometris, Odiologist, Veterinar, Doktor Perubatan dan Doktor Pakar dan lain-lain perkhidmatan ikhtisas dan profesional yang berdaftar dengan Badan Professional masing-masing. Semua perkhidmatan ikhtisas dan professional hendaklah mematuhi Standard Operating Prosedure (SOP) Kementerian Kesihatan Malaysia dan pihak berkuasa yang berwibawa (competent authority)

Kerajaan Negeri juga memutuskan supaya bilangan penerbangan domestik ditambah dan menyeru kepada syarikat-syarikat penerbangan supaya menambah bilangan penerbangan daripada Kuala Lumpur / Johor Bahru / Pulau Pinang / Kota Bahru / Alor Star / Kuching / Miri / Bintulu ke Negeri Sabah dan sebaliknya.

Begitu juga dengan penerbangan-penerbangan dalam Negeri Sabah. Aktiviti pengangkutan udara adalah tertakluk kepada SOP KKM dan pihak berkuasa berkaitan.

E. KEDAI MENJUAL KENDERAAN BERMOTOR, JENTERA BERAT DAN BASIKAL

Kerajaan Negeri juga membenarkan kedai-kedai dan premis menjual kenderaan bermotor, jentera berat dan basikal beroperasi mulai 10 Mei dan hendaklah mematuhi SOP KKM dan pihak berkuasa berkaitan.

Kerajaan Negeri ingin memaklumkan bahawa pergerakan merentas daerah di negeri Sabah adalah dibenarkan sejak 4 Mei selaras dengan Arahan Perintah Kawalan Pergerakan Tahap 5 dan hendaklah mematuhi SOP KKM dan pihak berkuasa berkaitan.

Mohd Shafie berkata, kerajaan sekali lagi mengingatkan rakyat di negeri ini untuk terus mengamalkan penjarakan sosial, memakai penutup hidung dan mulut serta sentiasa menggunakan sanitizer dalam semua urusan seharian untuk keselamatan diri, keluarga dan komuniti.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


WARISAN Sandaran Perjuangan Rakyat Sabah

LAHAD DATU: Pengerusi Tetap Parti Warisan Sabah (Warisan), Datuk Liew Vui Keong berharap Warisan akan menang besar dalam pilihan raya negeri (PRN) untuk terus berjuang demi rakyat Sabah.

Tambahnya, jika mandat pemerintahan terus diberikan kepada Warisan, usaha membela hak orang Sabah seperti termeterai dalam Perjanjian Malaysia 1963 (MA63) akan diteruskan.

“Dalam dua tahun pemerintahan, kerajaan yang ditadbir Warisan berjaya mencapai persetujuan untuk 17 daripada 20 perkara dalam MA63.

“Laporan lengkap di bawah jawatankuasa MA63 dipengerusikan oleh mantan Perdana Menteri bersama Ketua Menteri Sabah dan Sarawak sudah siap,” katanya ketika ditemui media, hari ini.

Tambah Liew, laporan itu sepatutnya dibawa ke Dewan Rakyat pada Mac lalu, namun terbantut akibat berlaku pertukaran kuasa di peringkat Kerajaan Pusat.

“Bagaimanapun, saya difahamkan Menteri Undang-Undang yang baharu mengatakan bahawa kerajaan sedang meneliti laporan tersebut dan mereka akan sedaya upaya memastikan syor yang dicadangkan itu diteruskan,” katanya.

Sementara itu, mengulas mengenai dakwaan pertubuhan bukan kerajaan (NGO) Bersih 2.0 mengenai isu pemberian geran tanah kepada rakyat, Liew berkata, ia tidak mempunyai konflik kepentingan.

“Dakwaan itu tidak berasas kerana proses untuk mengeluarkan geran ini bermula pada tahun lalu lagi.

“Pengeluaran geran itu bukan sahaja melalui kerajaan negeri tetapi juga Jabatan Tanah dan Ukur (JTU).

“Ia bagi membolehkan JTU menjalankan siasatan terperinci bagi geran yang sudah diluluskan,” katanya.

Tambahnya, penyerahan geran tanah kepada penduduk sudah dilakukan sebelum pembubaran Dewan Undangan Negeri (DUN) dan Ketua Menteri (Datuk Seri Mohd Shafie Apdal) hanya meneruskan usaha tersebut.

“Pemberian geran tanag itu tiada percanggahan undang-undang berlaku dan bukan untuk memancing undi.

“Apatah lagi, Suruhanjaya Pilihan Raya (SPR) belum mengumumkan tarikh pilihan raya negeri atau penamaan calon,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Moktar Pengerusikan Mesyuarat Khas UMNO

KOTA KINABALU: Ketua Umno Sabah, Bung Moktar Radin mempengerusikan mesyuarat khas parti itu yang sedang berlangsung di ibu pejabat Umno Sabah di sini, hari ini.

Mesyuarat itu dipercayai bagi membincangkan kerusi Dewan Undangan Negeri (DUN) yang akan ditandingi Umno pada Pilihan Raya Negeri (PRN) akan datang.

Bagaimanpun, bekas ketua menteri yang juga Adun Sungai Sibuga, Musa Aman tidak menghadiri mesyuarat khas itu.

Musa yang masih merupakan ahli Umno, tetapi tidak mempunyai sebarang jawatan dalam parti, ialah satu-satunya Adun parti itu di Sabah.

Semalam, Bung menafikan laporan sebuah portal berita tempatan yang mendakwa Musa tiada dalam senarai calon Umno bagi PRN Sabah.

Beliau mengakui ada memberi kenyataan kepada portal berita itu, tetapi langsung tidak menyentuh isu senarai calon atau Musa.

Katanya, berita palsu itu sengaja dicipta untuk melaga-lagakan beliau dan Musa serta merosakkan Umno.

Laporan portal itu mendakwa Bung berkata: “Satu-satunya jalan penyelesaian kemelut politik dalam Umno adalah menyingkirkan Musa Aman daripada senarai calon Umno pada PRN Sabah.” – FMT


PRU15 : Warisan Mahu Tanding 4 Kerusi Parlimen, 20 DUN Di Negeri Sembilan

KUALA LUMPUR : Warisan berhasrat untuk bertanding di empat kerusi Parlimen dan sekurang-kurangnya 20 kerusi Dewan Undangan Negeri (DUN) di Negeri Sembilan pada pilihan raya umum ke-15 (PRU15).

Ketua Warisan Negeri Sembilan, Azman Idris berkata, keyakinan untuk bertanding di negeri itu adalah bersandarkan faktor pengundi atas pagar yang dilihat ramai dan parti itu mahu mengambil kesempatan untuk menarik sokongan kumpulan berkenaan.

Katanya, ketika ini pihaknya sedang mengenal pasti kerusi yang berpotensi sebelum ia dibawa ke peringkat majlis tertinggi parti untuk dibincang dan diputuskan.

“Warisan memang akan bertanding (di Negeri Sembilan) dan sekarang dalam kajian dan pemantauan, lihat mana-mana kerusi yang sesuai. Berapa (jumlah) bagaimanapun akan diputuskan oleh majlis tertinggi parti.

“Kami parti untuk semua rakyat, kami fokus kepada tempat yang kami boleh bertanding dan kerusi yang kami lihat rakyat memerlukan khidmat kami. Rakyat akan ada banyak pilihan dan kami salah satu sebagai pilihan mereka,” katanya menurut laporan Utusan Malaysia.

Sementara itu Azman berkata, keahlian Warisan di Negeri Sembilan kini berjumlah hampir 2,000 melibatkan kira-kira 25 cawangan.

“Warisan sudah lebih setahun digerakkan di negeri ini dan alhamdulillah sambutan yang diterima menggalakkan daripada orang ramai kerana kami merupakan sebuah parti yang memberi khidmat kepada rakyat.

“Saya berpandangan, Warisan boleh pergi jauh di Negeri Sembilan, ramai pengundi sekarang berada di atas pagar dan kami akan mengambil kesempatan untuk menarik (sokongan) mereka ini,” katanya.

Dalam pada itu, beliau memaklumkan bahawa presiden parti itu Shafie Apdal dijadual hadir merasmikan pejabat perhubungan Warisan Negeri Sembilan di Seremban pada 19 Jun. – FMT

Perbicaraan disambung di hadapan hakim Yazid Mustafa pada 26 Julai ini.


Bekas Pesakit COVID-19 Tak Perlu Terima Tetamu Aidilfitri

KUALA LUMPUR: Orang ramai yang mempunyai kenalan dengan bekas pesakit COVID-19 perlu memberi ruang kepada mereka untuk menjalani kuarantin selama 14 hari demi menjamin keselamatan bersama terutamanya menjelang perayaan Aidilfitri tidak lama lagi.

Ia susulan saranan Ketua Pengarah Kesihatan, Datuk Dr Noor Hisham Abdullah, kepada pesakit COVID-19 yang sudah discaj dari hospital tidak digalakkan menerima pelawat ketika menjalani kuarantin di rumah.

Setakat ini jumlah kes positif secara keseluruhan adalah 6,941 dan daripada jumlah itu sebanyak 5,615 kes telah sembuh dan discaj dari wad atau bersamaan dengan 80.9 peratus.

Tambahan pula sejak Perintah Kawalan Pergerakan Bersyarat (PKPB) dilaksanakan pada 4 Mei lalu, kes positif COVID-19 secara harian mencatatkan pada paras dua angka, justeru bagi mengekalkan trend itu Dr Noor Hisham menyeru masyarakat mematuhi prosedur operasi standard (SOP) yang ditetapkan.

Dalam pada itu, masyarakat juga disaran menyambut Aidilfitri pada kali ini secara luar dari kelaziman iaitu termasuk tiada amalan menziarahi kubur pada musim perayaan ini, tiada rumah terbuka kerana virus maut itu masih ‘berlegar’ dalam komuniti.

Tinjauan Majlis Keselamatan Negara (MKN) juga mendapati 74 peratus masyarakat hanya mahu beraya dengan ahli keluarga di rumah, tanpa perlu menerima tetamu daripada anggota keluarga lain mahupun jiran dan perkembangan itu disambut baik Menteri Kanan (Kluster Keselamatan) Datuk Seri Ismail Sabri Yaakob.

Dalam pada itu, bagi melindungi kanak-kanak dan warga emas daripada jangkitan virus tersebut, KKM akan berbincang dengan Majlis Keselamatan Negara (MKN) hari ini bagi mempertimbangkan pelaksanaan larangan membawa golongan tersebut ke tempat awam seperti pusat beli-belah.

Ismail Sabri juga mengingatkan masyarakat yang berkunjung ke premis perniagaan supaya menulis nama dan juga nombor telefon sebenar dan bukannya nama samaran seperti Badang, Superman dan Batman kerana ini akan dapat menyelamatkan mereka kelak untuk dihubungi sekiranya disyaki dijangkiti pandemik maut itu.

Kerajaan meletakkan beberapa arahan untuk dipatuhi demi menjaga keselamatan semua, jadi sebagai rakyat prihatin, usahlah kita membebani tugas petugas hadapan dengan peningkatan kes positif akibat daripada sikap pentingkan diri dengan melanggar SOP yang ditetapkan. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Lelaki Didakwa Rogol Anak Saudara Berusia Tujuh Tahun Di Ladang Kelapa Sawit

KOTA KINABALU: Seorang petani berusia 42 tahun didakwa merogol anak saudaranya yang berumur 7 tahun dan 11 bulan.

Lelaki itu dibawa ke Mahkamah Sesyen dan pengakuannya direkodkan di hadapan Hakim Abu Bakar Manat.

Ketika pengakuan diambil, lelaki berkenaan mengaku bersalah atas tuduhan itu, walau bagaimanapun hukumannya ditangguhkan hakim ke 13 November tahun ini.

Dia dituduh merogol anak saudaranya itu pada tengah hari pada 30 September tahun ini di sebuah ladang kelapa sawit di Kota Marudu.

Kesalahan itu adalah di bawah Seksyen 376 (3) Kanun Keseksaan yang membawa hukuman penjara antara lapan hingga 30 tahun, dan sebat sekurang-kurangnya 10 sebatan rotan, jika sabit kesalahan.

Mahkamah memerintahkan lelaki itu direman sementara menunggu tarikh terbabit.

Terdahulu, Timbalan Pendakwa Raya Nur Faezah Jafry meminta penangguhan hukuman kerana beberapa dokumen masih belum lengkap.

Pihak pendakwaan juga membantah sebarang jaminan diberikan kepada tertuduh.

Sementara itu, tertuduh yang tidak diwakili memberitahu mahkamah bahawa tidak ada seorang pun ahli keluarganya yang datang ke mahkamah.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost